Youenn Kraff - Wikipedia\nYouenn Kraff - Yvon Craff eus e anv kefridiel - a voe un emsaver katolik breizhat bet ganet e 1923. Mervel a reas d'ar 6 a viz Kerzu 2012.\nBet eo bet ezel eus ar PNB (Strollad Broadel Breizh). Eus rummad Youenn Olier e oa. Gantañ ha Marsel Blanchard, en doa graet e goñje e Sant-Brieg e 1945. Chom a rejont mignoned vras a-hed ar bloavezhioù a stourm en eil hanterenn an ugentvet kantved.\nLabourat e reas a-hed e vuhez evit eñvor an Aotrou Perrot e Unvaniezh Koad Kev a grouas e 1951 ha Mignoned Feiz ha Breizh. E luskad «Iliz ha Breizh» er bloavezhioù ’70 e voe oberiant ivez evit an oferennoù brezhonek kentañ e korn-bro Kemperle.\nBrudet eo evit e bennad An doare kontañ dre zek e-barzh Al Liamm e 1957, ma kinnig ober gant ar gerioù pergont, pemgont, segont, egont ha nawgont.\n↑ An doare kontañ dre zek, Al Liamm #63, 1957, p. 48\nAdtapet diwar « https://br.wikipedia.org/w/index.php?title=Youenn_Kraff&oldid=1878095 »\nKemmoù diwezhañ degaset d'ar bajenn-mañ d'an 5 Mez 2020, da 15:58.


Ec'hidna - Wikipedia\nDelwenn da Ec'hidna\nParco dei Mostri ("Park an Euzhviled"), Bomarzo, Italia\nEc'hidna (Ἔχιδνα /Ekhidna en henc'hresianeg, Echidna e latin) a oa un euzhvil e mojennoù Hellaz kozh. Merc'h e oa da Forkys ha Keto, pe da Dartaros ha Gaia. Pried e oa da Dyfon.\nHe fenn, he bruched, he divvrec'h zo re ur vaouez kenedus. Ar peurrest eus he c'horf zo hini un naer euzhuq (ἔχιδνα / ékhidna a dalv kement ha « naer »), gant skant kemmus o livioù.\nHervez mammennoù zo e vije bet lazhet gant Argos, mesaer e gant lagad, a gavas anezhi kousket, hag a zisammas Arcadiaanezhi.\nTreset gant Julien Leray e 2008\nMamm e oa d'un toullad mat a euzhviled : Kerberos, naer-zour Lerna, ar Sfiñs, C'himera, Ladon, Orthos, leon Nemea, aerouant Kolc'his, ha meur a hini all. Darn anezho a voe trec'het gant an haroz Herakles.\nAdtapet diwar « https://br.wikipedia.org/w/index.php?title=Ec%27hidna&oldid=1958493 »


Jeudi 25 avril 2019 à 19:17 - Mis à jour le lundi 29 avril 2019 à 12:17\nGwelet hon eus holl e c'helle mont da ludu buan un iliz-veur zoken... Setu penaos ober war-dro hor ilizoù, tiez kozh b'ar vro ivez. Daoust-hag-eñv omp gouest c'hoazh d'ober kement-all ? Setu tem hon abadenn fenoz.\nTourioù iliz hag iliz-veur Kastell-Paol © Radio France - France Bleu Breizh Izel\nJérôme Masson, mansoner war an tiez kozh ha stummer en AFPA, kreizenn stummañ an Oriant.\nYann Kergourlay, ur master war ar glad a zo en e chakod. Deuet e oa da gomz ivez diwar-benn maner Mezarnou e Gwineventer. Ur maner deus ar 16vet kantved prenet gant e dud 17 bloaz'zo.\nEfflamm Caouissin, zo perzh deus ar gevredigezh "Oberenn Sant Jozef". Prenet e vez ganto chapelioù hag ilizoù a-benn kempenn ha saveteiñ anezho.\nEvit mont pelloc'h e c'hellit mont ivez war lec'hienn internet Tiez Breiz. Labourat a ra ar gevredigezh evit gwarez ha difenn glad ar vro. Stajoù a vez kinniget ingal ganto ivez a-benn mestroniañ teknikoù kozh ar sevel-tiez.\nEfflamm Caouissin (a gleiz) ha Yann Kergourlay (a zehoù) © Radio France - Tudi Crequer


Kersti Kaljulaid, ganet d'an 30 a viz Kerzu 1969 e Tartu, zo ur bolitikourez eus Estonia. Dilennet e oa bet da bempvet prezidant Estonia d'an 3 a viz Here 2016, a-raok kemer he c'harg d'an 10 a viz Here da-heul.\nE 1987 e oa bet tapet un diplom ganti el lise Mustamäe e Tallinn. E-pad he studioù e oa ezel eus ar gevredigezh skiantoù, studiañ a rae al laboused dre an evnoniezh. Ezel e oa bet eus ar gevredigezh Filiae Patriae abaoe 1990. Daou vloaz war-lec'h e oa bet tapet ganti ur master bevoniezh e skol-veur Tartu.\nAdtapet diwar « https://br.wikipedia.org/w/index.php?title=Kersti_Kaljulaid&oldid=1999714 »


Pompeu Fabra i Poch, ganet e Gràcia (e Barcelona) d'an 20 a viz C'hwevrer 1868, ha marvet e Prada (Pireneoù) d'ar 25 a viz Kerzu 1948, a oa ur yezhadurour hag en deus lakaet dre skrid reolennoù ar c'hatalaneg a-vremañ.\nPompeu Fabra e 1933\nPa oa Pompeu Fabra o studiañ an ijinouriezh e oa krog da vezañ dedennet gant ar filologiezh. E 1891 e voe embannet e Ensayo de gramática de catalán moderno (Skrid-arnod yezhadur ar c'hatalaneg a-vremañ) gant an ti-embann L'avenç. Ennañ e tiskrive, evit ar wech kentañ, hag en un doare skiantel, ar c'hatalaneg, treuzkrivet en ur fonetik resis. Gant Jaume Massó i Torrents ha Joaquim Casas i Carbó e reas un eil studiadenn war ar yezh er gelaouenn L'Avenç. Evit ar wech kentañ e veze klasket reizhata ar yezh en un doare skiantel. Tabut bras a voe savet gant ar skrid-arnod -se, hag a roio skouer da normalizdur ar yezh. E 1902 e voe degemeret da studiañ ar gimiezh e skol an ijinouriezh e Bilbao, lec'h ma chomas betek 1912. Gouestlañ a raio kalz eus e amzer d'ar filologiezh.\nE 1906 e kemeras perzh e Kentañ Kendalc'h Etrevroadel ar C'hatalaneg, lec'h ma tiskouezas e Qüestions d'ortografia catalana (Goulennoù diwar-benn ar reizhskrivañ katalanek). Brudet e krogas e vennozhioù da vezañ, kement ma voe goulennet digantañ, gant Enric Prat de la Riba, krouer an Institut d'Estudis Catalans, e 1907, ober war-dro renerezh normalaat ar yezh. Distreiñ a reas neuze da Gatalonia, ha anvet e voe da grouer Kevrenn filologiezh an Institut d'Estudis Catalans e 1911. E 1912 e embannas ul levr yezhadur katalanek, hag ur bloaz goude e lakaas war-wel an Normes ortogràfiques (Reolennoù ar reizhskrivañ), hag a groue ur wech all kalz a tabutoù. Unan eus ar reolennoù reizhadur pouezusañ lakaet war-wel gant Fabra a oa an distagadurioù disheñvel hervez ar rannvroioù, hag etimologiezh ar gerioù. An Diccionari Ortogràfic (Geriadur ar reizhadur) (1917) a roas ar reolennoù diwezhañ.\nMonumant Pompeu Fabra e Badalona\nAdalek 1918, gant embann ar Gramàtica catalana (Yezhadur katalanek), deuet da vezañ ar yezhadur ofisiel, e krogas ul lankad a gendalc'ho betek 1932 gant embannadur ar Diccionari general de la llengua catalana (Geriadur hollek ar c'hatalaneg). Embannet e voe er memes bloavezh ar Curs mitjà de gramàtica catalana (kentelioù-krenn yezhadur katalanek), da vezañ studiet er skolioù, hag adembannet e 1968, dindan an anv Introducció a la gramàtica catalana (digoradur d'ar yezhadur katalanek). Hag e 1924 e embannas Converses filològiques (enweloù filologiezh), pennadoù berr a ziskoueze diaesterioù brudetañ ar yezh. E 1932, gant kemer-perzh Fabra er gador-gelenn, e voe kroget da studiañ ar c'hatalaneg e Skol-Veur Barcelona. Geriadur 1932, lesanvet "Fabra", a voe ur skouer evit geriadur Ofisiel an Institut d'Estudis Catalans. Ennañ e voe kavet : 1. Dilez ar c'hozhijennoù hag ar rannyezhoù. 2. Lakaat a-gostez ar gerioù hag a veze dilezet. 3. Lakaat a-gostez ar gerioù estren, pe tennet eus yezhoù all, evit krouiñ gerioù katalanek nevez. 4. Implij gerioù teknikel, lakaet e katalaneg gant ur wrizienn a orin gresian pe latin. Pompeu Fabra a yeas da vevañ da Vro-C'hall d'an 31 a viz Genver 1939, kregiñ a reas ur veaj vras er vro, e Pariz, Montpelhier, Perpignan ha Prada, lec'h ma varvas d'ar 25 a viz Kerzu 1948. E-pad bloavezhioù diwezhañ e vuhez e kendalc'has da labourat war ur yezhadur, hag a voe embannet e 1956 gant Joan Coromines. Roet eo bet e anv d'ur skol-veur e Barcelona.\nAdtapet diwar « https://br.wikipedia.org/w/index.php?title=Pompeu_Fabra&oldid=1821472 »\nDernière modification le 10 Gen 2019, à 13:59\nKemmoù diwezhañ degaset d'ar bajenn-mañ d'an 10 Gen 2019, da 13:59.


Keleier Breizh, Les infos en langue Bretonne\nProduerien-laezh o deus manifestet evit goulenn prizioù uheloc'h © Radio France - Katell Uguen\nDiffusion du mercredi 29 mars 2017 Durée : 10min\nEr c'heleier fenoz ez eus bet lakaet ar gaoz war an tan-gwall ramzel a zo bet en ur stal eus Su Kemper, war ur vanifestadeg produerien laezh dirak ar prefeti ha war ar gwenodennoù-aod ha n'eus ket anezho e pep lec'h.\n600 metrad karez devet gant an tan\nKroget ez eus bet ur gwall-dan e Stal Truffaut Kemper. Devet ez eus bet ul lodenn vras eus ar stal, ha stanket eo bet an hent e-kichen e-pad ul lodenn eus an abardaez. N'eo ket bet gloazet den ebet, estreget un implijadez hag he deus alanet moged. Gellet ez eus bet ivez saveteiñ ul lodenn eus al loened a oa da werzhañ er stal.\nPrizioù al laezh a zo re izel c'hoazh\nBodet e oa 60 den dirak prefeti Penn-ar-Bed, e Kemper, hiziv da greisteiz, produerien laezh o c'houlenn prizioù uheloc'h evit o froduioù. Diwar galv Konfederasion ar beizanted, koordinasion rurale hag an Apli o deus roet ur fakturenn a zaou viliard a euroioù d'ar prefed, un arouez eus pezh a goust dezho fin ar c'hotaioù.\nDiaes eo c'hoazh kavout gwenodennoù-aod e pep lec'h\nSañset e c'hell pep hini tremen war droad war vord ar mor, dre ur wenodenn-aod. Sañset, peogwir n'eus ket anezho atav. E Pont'n Abad, da skouer, e Enez Varc'heg, ez eus bet savet ur voger war an hent. Daoust ma stourm ur gevredigezh, ha daoust m'eo bet lavaret gant al lez-varn e oa da vezan diskaret, emañ amañ c'hoazh.


Skoazell:Liammoù etrewiki - Wikipedia\nE traoñ bann kleiz pajenn ur pennad e c'haller gwelet, dre vras, ur roll "yezhoù all". Liammoù (adkasoù) war-eeun int etrezek pajennoù heñvel er yezhoù all int, graet e vez liammoù etrewiki anezhe. Ur benveg a-zoare int. Gallout a reer evel-se, gwelet penaos int bet savet er yezhoù all, treiñ diwarne diouzh ezhomm, tapout skeudennoù ha taolennoù enne, h.a... War ar marc'had, er yezhoù all, e vo gwelet evel-se meneg eus ar ger "brezhoneg" er roll, ar pezh a zo un tamm bruderezh evit hor yezh.\nPenaos degas ul liamm etrewikiAozañ\nMar savit ur pennad e vo dav deoc'h lakaat al liammoù etrewiki-se. Lakaet e vezont e Wikidata, hag ur wech enrollet e teuint war-wel e traoñ ar bann kleiz.\nN'eus nemet klikañ war « Ouzhpennañ liammoù » pe « Kemmañ al liammoù » (evit cheñch anezho ma'z eus liammoù dija), ha goude e vo goulennet ar yezh ha lakaat titl ar pennad er yezh-se, ha krouet e vo al liamm.\nAdtapet diwar « https://br.wikipedia.org/w/index.php?title=Skoazell:Liammoù_etrewiki&oldid=1554485 »\nDernière modification le 8 C'hwe 2014, à 22:55\nKemmoù diwezhañ degaset d'ar bajenn-mañ d'an 8 C'hwe 2014, da 22:55.


Abrege eus an Aviel/Chapistr 30 - Wikimammenn\nAbrege eus an Aviel/Chapistr 30\n◄ Evit an drede sul goude Pasq Evit ar bevare sul goude Pasq Evit ar pempet sul goude Pasq ►\nEvit ar bevare Sul goude Pasq.\nJEsus o veza discleriet d’e Zisquibien e yee d’o c’huitaât evit mont da gavout e Dad Celestiel, ha penaus n’er gouelsent muy, en em guefsont leun e dristidiguez. Neuse e lavaras dezo ez oa o mad hac o avantaich ma en em separze evel-se diouto, abalamour, emezàn, ma tlie dezo ar Speret-Glàn, pehini a zeuze d’o c’honsoli, d’o c’harga a sclerigen, ha d’o instrui voar pep tra.\nSant Yan. Ch. 16.\nMeditation voar ar sec’hor spirituel pe an desolation interieur.\n1. P. Perac e permet Doue ma en em gavomp aviziou er stat trist-ze.\n2. P. E pe fæçon e tleomp en em gomporti en occasionou-ze.\nConsiderit penaus hor Salver a lavaras d’e Zisquibien e oa profitabl evito ma teuze d’o c’huitaat, petra benac ma oa o oll joausdet hac o c’honsolation uniq. Na esperomp quet e allimp jouissa bepret eus ar c’honsolationou divin en draounen-mâ a zaëlou ; car Doue, goude beza hor bisitet, en em guz ouzomp, goude beza hor c’honsolet, hor priv eus e gonsolation, ha quemense bepret evit hor profit hac hon avantaich.\nHor c’honsoli a ra, evit hon tenna d’e servich, evit ober deomp disprijout consolationou væn ar bed, evit hor c’honforti hac hor c’hourachi da drechi ar poaniou hac an difficulteou e gavomp o pratica ar vertu.\nHor priva a ra eus e gonsolationou, evit hon renta humbl, evit ober deomp santout peguer paour ha peguer sempl oump, pa vemp abandonet deomp hon-unan. Hor priva a ra eus an dousder celestiel-ze, evit ober deomp e glasq gant muy a ferveur, ha clasq muy ar c’honsolateur eguet ar gonsolation ; evit c’hoas ober deomp e servicha gant ur garantez bur ha desinteresset, heb clasq hor c’hontantamant hon-unan ; hac erfin evit ober deomp querzet en hent royal eus an Eê, pehini eo hent ar groas hac an affliction.\nEn desolation eo e tisquez an ene e c’harantez da Zoue. Ne deo quet un dra vras servicha Doue en amser ma teu d’ho carga a gonsolation hac eus e faveuriou ; mæs e servicha en amser ma ho lês en affiiction ha ma seblant hoc’h abandoni, hennes a so ur guir varq a fidelite.\nUn nombr bras a Sænt o deus bevet pell-amser en ur sec’hor hac en un desolation estrainch ; ha dre an usaich mad o deus grêt eus ar poaniou interieur-ze, pebes gloar n’o deus-y quet meritet.\n2. P. Pa bligeo da Zoue scuilla e gonsolation en ho calon, recevit-hi gant action a c’hras, evel un dra n’hoc’h eus quet meritet ; ha pa zeui d’ho priva anezi, souffrit ar brivation-ze gant resination d’e volonte divin. gant humilite ha gant couraich. Bezit neuse fidel d’en em acquita eus ho tevotionou ordinal, petra benac na reac’h anezo nemet dre boan ; ha credit parfet ne vezint nemet agreaploc’h da Zoue, hac eus ur brassoc’h merit evidoc’h. Car ar vertu hac an devotion ne gonsistont quet en dousder, er saour, er gonsolation sansibl a santit aviziou en hoc’h exercisou spirituel, mæs en ur volonte ferm, constant ha prest da bratica ar pez a ouzoc’h beza agreabl da Zoue.\nPenaus oùn-me en em gomportet en amser ma oùn en em gavet er sec’hor hac an desolation intérieur ? Souffret am eus-me ar boan-ze gant humilite, gant ur speret a binigen ha gant resination da volonte Doue ? Ne doùn-me quet en em abandonet neuse d’an troubl, d’an distridiguez, d’an digourajamant ? N’am eus-me quet dileset va exercifou a zevotion, pe darn anezo ?\nO va Doue, en em resina a ràn evit bepret d’ho polonte just ha santel : va zretit evel ma plijo gueneoc’h. Sûr oùn penaus quement a erruo guenê dre hoc’h urz ne allo beza nemet avantajus din. Mar fell deoc’h va bisita, rei din sclerigen, va c’honsoli, ra viot meulet ; mar fell deoc’h va lesel er sec’hor, en devaligen, en distridiguez, ra viot ive meulet. Me a recevo ingalamant eus ho torn an drouc hac ar mad, an douç hac ar c’huero, ar gonsolation hac an affliction, hac a rento grajou deoc’h evit quement a erruo guenê. E pe stad benac em lequeot, e rin va fossibl da veza fidel deoc’h.\nE creis va foaniou e livirin bepret : ho polonte bezet grêt, va Doue, ha non pas va hini. Chom a rin contant o velet ho polonte accomplisset voarnòn ; hac en em gonsoli a rin en ur lavaret e goelet va c’halon. Va Doue, ne zesiràn nemedoc’h, va Doue me en em abandon etre ho taouarn.\nChetu aze ar resolution a guemeràn hkirio, ha da behini gant ar sicour eus ho craç, e fell din beza fidel ar rest eus va buez. Anaout a ret, va Doue, ma infirmite ha va sempladures, ha digueneoc’h eo e esperàn nerz ha couraich.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_30&oldid=95028 »


Seizved pennad — V - Wikimammenn\nSeizved pennad — V\nR. Prud’homme, 1903 (p. 189-193)\n◄ ’Kichen Siloe : eur gakousiri. — Piou a ra an dro d’an dud laour Stank Siloe : penauz e pareaz Jezus gant dour diouti eun den ganet dall Sal ar Senakl : pelæc’h ha penauz e reaz Jezus Sakramant an Auter en e goan divezan ►\nStank Siloe : penauz e pareaz Jezus gant dour diouti eun den ganet dall.\nEr memez amzer e rin eur bale betek Siloe. Siloe eo ar geriaden a welomp aze *skruset dindan roc’hello, eun nebeudik uheloc’h ’vit ar gakousiri. Gwelloc’h avad e weljemp anei, mar vijemp duont ouz troad ar pikolo mogerio a ro harp da Jeruzalem euz an tu-man hag a hanver ’nê mogerio Salomon. Dister aoalc’h eo Siloe, ha na dalvje ket a boan komz anei, panevert he deuz eur pisin pe eul *lenn, e sav ennan dour andon, mareo a ve, goude ar glaveier. Mont a ra buhan da hesk, ’vel ar feunteunio all a gaver dre aman. Hirie ec’h eo nebeut a dra : mes, amzer hon Zalver, pa ’n em astenne izeloc’h kær Jeruzalem, e oa goall *darempreded stank Siloe. Jezuz a reaz c’hoaz, d’he brud vad kriski ’n eur barei, gant dour kemeret diouti, eun den ganet dall. Bean eo ar burzud-man unan euz ar re souezusan a reaz Jezuz, hag unan euz ar re a glaskaz ar muian e enebourien nac’h ha mougan : mes kaer o doe ober endro d’ean eun enklask piz, na deujont ket a-benn deuz o zaul : na rejont nemet stagan ar bobl mui ouz mui ouz hon Zalver.\nAr farizianed, na c’houlent ket e vije ansavet Jezus gant ar bobl evel Doue, na zoken evel eun den Doue, ec’h eaz drouk enne pa glevchont kement-se. C’hoant gante da nac’h ar burzud, e rejont eun enklask euz ar pizan hag e tigorjont eur prosez. Meur a hini a lare :\n« An den-ze na zeu ket a-beurz Doue, pan eo gwir na vir ket ar zadorn a zo gouel berz evidomp-ni. » — « Koulskoude, e responte darn all, eun den hag a ra burzudo evel heman, n’hall ket bean eun den fall. »\nSetu e sav bec’h etreze. Lod a lar na oe bet marteze biskoaz dall ar pautr-se. « Gwell eo d’imp, emezint, goulen ze gant e dud. » Gelvel a rejont ’ta dirake e dad hag e vamm. Ar re-man, gant aoun deuz ar farizianed, a glaskaz digareo da respont :\n« Ya, hennez eo, en gwirione, hon map ; ha ganet eo dall evel ma oa bremaik. Mes, evit laret d’ac’h penauz eo deut d’ean ar gweled, ze na ouzomp ket. Goulet digantan : noad aoalc’h an euz da respont. »\nAr farizianed a c’houlaz c’hoaz gantan eur wech : « An den-ze (da laret eo Jezus), daoust ha n’eo ket eur pec’her braz ? » Ar pautr a respont : « N’ouvean ket ha bean ’c’h eo pec’her. Eun dra hepken a ouzonn : me ’oa dall arauk, ha breman me ’wel ervad. » — « Mes penauz an euz digoret d’id da daoulagad ? » — « Laret am euz d’ac’h. Perak goulen ganin diou wech ar memez tra ? Daoust ha c’hoant ho pe da vean ive diskibien da Jezuz ? »\nMont gant Jezuz ha senti outan ! oh ! nan. Na oant ket a-du da ze. A-bell ac’hane. Neuze en em lakont da c’hrozmoli ha da vallozi warnan.\n« Eun drue eo, evelkent, emean, mar na oar ket doktored eveldoc’h-hu, e belæc’h eo hennez, an hini an euz digoret d’in ma daoulagad, Me ’gav ganin, ma na deuje ket abeurz Doue, n’hallje ket digeri daoulagad eun den ganet dall ! »\nAdtapet diwar « https://br.wikisource.org/w/index.php?title=Seizved_pennad_—_V&oldid=104748 »\nKemmoù diwezhañ degaset d'ar bajenn-mañ d'an 27 Gou 2017, da 15:17.


Buhez ar Sent/1894/Romuald - Wikimammenn\nBuhez ar Sent/1894/Romuald\n◄ Jildas Romuald Iann Matha ►\nRomuald a ziskenne euz a lignez ann duked a Raveenn enn Itali, hag a heuliaz ar bed hag he blijadureziou betek ann oad a ugent vloaz. Evelato pa veze o chaseal var ar meaz, e kreiz ar c’hoajou, e lavare avechou ennhan he-unan : « — Ama avad e ve eur plas brao da zevel eunn ermitach. » P’edo o ren he ugent vloaz, he dad a lazaz eunn den hag a ioa kar d’ezhan oc’h en em ganna outhan divarbenn eur prat. Romuald a oue test euz ar muntr-se, ha petra bennag n’en doa bet perz ebed ennhan, e kemeraz kement a velkoni gant ann dra-ze ma sonjaz mont da ober pinijenn enn eur gouent epad daou-ugent devez. Mes abarz ma oue echu ann daou-ugent devez, e c’houlennaz beza resevet he-unan e touez ar venac’h euz ar gouent.\nMar grea evelse mez d’ann drouk-spered, e rea ive avechou goab euz he gorf evit he gastiza muioc’h-mui. Lakaat a rea servicha d’ezhan eunn tamm boued fin bennag, ha neuze e lavare outhan he-unan : « — Setu aze avad, Romuald, eunn tamm boued hag a rafe plijadur d’id. Me zo sur te lipfe da vourrou goude beza debret hennez. Mad, kaer az pezo, ne danvai ket anezhan : gant ar guel hebken e renki karga da gof. » Enn despet d’he binijennou, d’ar vrezel a rea d’ezhan ann drouk-spered ha d’ar pez en devoue da c’houzanv euz a berz ann dud fall, ar Zant ne veze morse tenval he benn, hag ar joa a bare bepred var he dal a lakea ive ar re all da veza laouen eveldhan.\nKement a dud a zirede d’he gaout evit deski ganthan ar guella feson d’en em zantifia ma renkaz sevel evitho eunn niver braz a gouenchou. Betek kant a zavaz dioc’htu e nebeut bloaveziou. Mes ar vrudeta eo hini Hamaldoli enn Toskaan. Eunn devez Romuald a ioa en em roet da gousket eno e tal eur feunteun, ha setu, epad he gousk, e velaz eur skeul hag a ioa he zroad var ann douar hag he beg harp enn env. Eur vandenn venac’h, guisket e guenn, a bigne hag a ziskenne dre ar skeul. Pa zihunaz, ar Zant a gountaz ann huvre-ze d’he ziskibien, ha goudeze e reaz d’ezho kemeret eur zae venn e plas ar zae zu a zougent araok. Evelse e teuaz da veza ar foundatour euz a eunn Urs nevez a venac’h, hanvet Kamalduled, hag hen a oue ann abad kenta pe ar c’henta superior euz ann Urs-ma.\nRomuald a vevaz betek ann oad a c’houec’h-ugent vloaz, istimet hag henoret gant ar brinsed hag ar rouaned kouls ha gant ar bobl. Ouspenn m’en d’oa bet digant Doue ann donezoun a viraklou, e tisklerie c’hoaz avechou ar pez a dlie erruout enn amzer da zont. O c’houzout e tostea he heur diveza, e lakeaz ober evithan eunn toullik-kambr kloz el leac’h ma tremenaz hiviziken ann deiz hag ann noz heb lavaret ger, hag ato he-unan gant Doue. Ac’hano eo e nijaz he ene santel d’ar baradoz er bloaz 1027 goude donedigez hor Zalver.\nKENTELIOU SANT ROMUALD\nDa genta. — Buez ar Zent a laka va c’haloun da ranna. Mez am euz pa velann petra o deuz-hi great ha petra a rann va-unan.\nD’ann eil — Peger spountuz eo barnedigez ann Aotrou Doue! Seul-vui ma sonjann e kement-se, seul-vui e kav d’inn n’emaounn ket c’hoaz e stad da vont dirak va barner.\nD’ann trede. — Bevet em euz ugent vloaz er bed ha kant er gouent pe enn eunn ermitach. Peger berr eo bet ar c’hant Vloaz-ma, ha pegen hirr, peger poaniuz eo bet ann ugent vloaz all!\nAdtapet diwar « https://br.wikisource.org/w/index.php?title=Buhez_ar_Sent/1894/Romuald&oldid=23601 »


Pajenn:Instructioneu santel ar er gurionnéeu principal ag er religion, 1790.djvu/257 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/257\ngommodité, d’é zanné ha d’é avantageu-aral : a pe zezirér hum æzein diar é goust, èl er varhadision péré e zezir ma vou quêrteri eit gùerhein gùel ou marhadoureah ; er-ré e zezir ma vou brizél eit ou doud en tu de laireah hemb eun a vout punisset ; er-ré e zezir er marhue d’ou zud eit ou dout ou danné, &c.\nMæs n’en dai quet ur péhet dezirein madeu hun Nessan eit hur boud int dré voyandeu just ha permettét, a p’en devai hoand de hum zizobér a nehai. Dré er ræzon-ze é ma permettét gùerhein, prenein, trafiquein... Me lar, a p'en devai hoand de hum zizobér... rac n’en dai quet ræzonabl dezirein un dra e fal d’hun Nessan goarn : quemènt-ce e vehai dezirein ma hum ziæzehai eit hun æzein, ha dezirein d’un-aral er péh ne garehèmb quet ma vehai dezirét temb. N’en dès enta meid en hoand en dehai hun Nessan de hum zizobér ag è dra, e rantt legitim en dezir hur behai-ni d’hur boud ean.\nDoué dré er Ourhæmèn-ze e ordrén demb reglein hun ol dezirieu revè é volanté ; resistein doh er malheurus inclination hun nès de glasq perpet hur houtantemant, hur hommodité, hun æzemant, &c. Quemènt-ce-zou pèn-caus temb de dorrein Gourhæmeneu Doué, ha ne vou meid é feahein hur goal inclinationeu, é spécial hun teiche mignon, é heèllehèmb hum virèt a béhein hac a vout dannét. Hennéh-è er gùir hènd en dès ansaignét temb Jesus-Chrouist, hac er-ré e guemér un-aral, e zou én dangér bras a fari.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/257&oldid=128800 »


Brest. Ar gwellañ filmoù surf « Article « L'Hebdo du Finistère - Le Courrier - Le Progrès\n11/05/2017 à 11:26 par Administrateur\nJérémy Florès, dañsal gant ar gwagennoù, a vo rakskignet d'ar Yaou 18 a viz Mae. - N’eo ket ar surf just ur sport. Ur gwir sevenadur hag un temz spered a zo gant an obererezh hag a gendalc’h d’en em ziorroiñ. Evit bezañ kendrec’het eo dav mont d’ar Brest surf film festival, etre an 18 hag an 20 a viz Mae, e Océanopolis. Savet gant ar gevredigezh Jours d’écume eo dibar an abadenn e Breizh. Skignadennoù a vo e-pad teir nozvezh.


Howard Leslie Shore (18 a viz Here 1946, Toronto, Ontario) zo ur sonaozour sinema kanadian. Savet en deus sonerezh evit un hanterkant film bennak abaoe 1979. Brudet eo evit e genlabour gant ar sevener kanadian David Cronenberg, boulc'het e 1979 gant The Brood. Kentañ sonskrid Howard Shore evit ar sinema e oa. Savet en deus abaoe sonerezh holl filmoù Cronenberg, war-bouez The Dead Zone (1983).\nGalvet e vez alies evit sevel sonerezh teñval, nec'hus a-wechoù, lakaet war wel gant The Silence Of The Lambs (1991), sevenet gant Jonathan Demme da skouer, pe Seven (1995) sevenet gant David Fincher.\nBerzh en deus graet Howard Shore e deroù ar bloavezhioù 2000 gant e sonerezh evit ar rummad filmoù The Lord Of The Rings, sevenet gant Peter Jackson diwar romantoù J.R.R. Tolkien. Resevet en deus un Oscar evit sonerezh The Lord Of The Rings: The Fellowship Of The Ring, e 2001. E 2003 eo bet loreet gant daou Oscar hag ur Golden Globe evit sonerezh The Lord Of The Rings: The Return Of The King. Abaoe 2004 e kemer perzh Howard Shore e sonadegoù dre ar bed a-bezh evit kinnig The Lord Of The Rings: Symphony In Six Movements, ur sinfonienn diazezet war sonerezh an tri film.\nE 2007 en deus skrivet sonerezh ur c'hoari video en-linenn, Soul Of The Ultimate Nation.\nD'an 2 a viz Gouere 2008 e voe kinniget e Théâtre du Châtelet, e Pariz, kentañ abadenn opera The Fly, diwar film 1986 sevenet gant David Cronenberg. Daoust da sonerezh ar film The Fly bezañ bet savet gant Howard Shore ivez, eo disheñvel-krenn hini an opera.\nUn niz da Howard Shore, Ryan Shore, zo aet eñ ivez war ar vicher sonaozour sinema.\nHoward Shore e lec'hienn Soundtrackguide.net\nAtersadenn Howard Shore e lec'hienn Tracksounds\nAdtapet diwar « https://br.wikipedia.org/w/index.php?title=Howard_Shore&oldid=1457798 »\nKemmoù diwezhañ degaset d'ar bajenn-mañ d'an 4 Ebr 2013, da 00:30.


Naoned - Wikipedia\n(Adkaset eus Naonediz)\nGant ar ger Naoned e tegouezher amañ. Evit sterioù all ar ger, gwelit Naoned (disheñvelout).\nKastell an duged\nPennlec'h 7 kanton\n44000, 44100, 44200 ha 44300\n314 138 ann. (2018)\n4 819 ann./km²\n47° 13′ 05″ Norzh\n1° 33′ 10″ Kornôg / 47.21806, -1.55278\nbihanañ 2 m — brasañ 52 m\nNaoned [ˈnɑ̃wnət] eo kêr vrasañ ha kêr-benn istorel Breizh, e gevred ar vro e Breizh-Uhel, war ribl al Liger. Ur rol melestradurel hag armerzhel pennañ he deus. Pennlec'h ha sez predelezh rannvro Broioù-al-Liger eo, pennlec'h ha sez prefedelezh departamant al Liger-Atlantel ha sez Akademiezh Naoned. Ur porzh kenwerzh a-bouezh war aber al Liger e-pad kantvedoù, chomet eo Naoned ur pol armerzhel hag industriel pennañ. 309 346 annezad he deus e 2017, 619 240 annezad e Naoned Meurgêr, 622 693 annezad en unvez kêrel ha 934 165 annezad er tolead kêr.\nC'hoariet en deus Naoned ur rol hep e bar e Istor Breizh. Deuet da vezañ kêr-benn Breizh gant Alan Barvek er Xvet kantved, sez gouarnamant Dugelezh Breizh e oa betek ma voe staget ar vro ouzh Bro-C'hall er XVIvet kantved. Kastell Duged Breizh, he Iliz-veur hag he Skol-veur savet e 1460 a ziskouezh c'hoazh hiziv galloud ha souvereniezh an Duged d'ar mare-se. Pa zeuas Roazhon da gaout ur rol melestradurel pouezus e framm Proviñs Breizh er c'hantvedoù da heul, e tiorrenas Naoned war an dachenn armerzhel, dre he forzh (gant ar c'henwerzh tric'horniek dreist-holl), hag he greanterezh adalek an Dispac'h Greantel en XIXvet kantved, aroueziet gant an Tour Lu, aspadenn labouradeg kozh an embregerezh vrudet, deuet da vezañ ul lec'h sevenadurel. Pinvidik eo buhez sevenadurel ar gêr, heñvel ouzh arvestoù ar gompagnunezh hollvrudet Royal de Luxe.\n4.1 Amzer ar Gelted kozh\n4.2 Naoned e Breizh\n5.1.1 Soudarded vreizhat bet fuzuilhet gant al lu gall e-pad ar Brezel-bed kentañ\n5.2 Arzourien bet awenet gant Naoned\n5.3 Tud bet marvet eno\n5.4 Ardamezeg ar familhoù\n8.2 Porzh Emren\n9.1 Iliz-Veur Sant Pêr ha Sant Paol\n9.2 Penniliz Sant Nikolaz\n9.3 Iliz ar Groaz Santel\n9.4 Iliz Sant Kler\n9.5 Kastell an Duged\n9.7 Liorzhoù ha parkoù\n9.8 Bezioù ar C'hommonwealth e beredoù ar gumun\n9.8.1 Bezioù ar C'hommonwealth e bered La Bouteillerie\n9.8.2 Bezioù ar C'hommonwealth e bered Pont-du-Cens\n10.1.1 Tro Bro-C'hall\n12 Liammoù etrebroadel\n13 Gwelet ivez\nWar lezioù aber al Liger emañ Kêr Naoned, 50 kilometr hepken eus ar Meurvor Atlantel. War lez hanternoz al Liger emañ Erv Breizh (lost Kein Breizh). Plaenoc’h eo an douar war ribl ar c'hreisteiz.\nE-pad pell e voe graet "Venezia ar c’hornôg" eus Naoned peogwir e oa treuzet gant adstêrioù al Liger ha gant kanolioù ivez. Kalz inizi a oa etre daou ribl al Liger: Enez Beaulieu, Enez Santez-Anna, Enez Feydeau, Enez Gloriette...\nEn XXvet kantved, goude 1930, e oa bet peurgarget pe goloet meur a ganol hag adstêr eus al Liger (re ribl an hanternoz dreist-holl). Bremañ eo treuzet meurgêr Naoned gant al Liger, an Erzh, ar Sevr, ar C'hezin hag ar Sens.\nNaunnt eo hec'h anv e gallaoueg, Nantes e galleg, Nantas en okitaneg.\nDauzat & Rostaing (1963-1978) : "Condevincum, IIvet.; urbem Namneticam, Namnetas, VIvet.);\nJean-Yves Le Moing : Condiouicnon, IIvet Ptolemaios.\nErwan Vallerie : Namnetas, 1453\nGerdarzh ː An anv se a zeu diwar hini ar bobl Namnetes / Namneted, staliet war lez hanternoz ar stêr Liger.\nEn gul e lestr greet en aour, goueliet en erminoù, mordoant war ur mor geotet☃☃; e gab en erminoù.\nSturienn : Favet Neptunus eunti – "Neptunus a zoug dorn d'ar veajourien"\nEvit ar pennad pennañ s.o. Istor Naoned\nAmzer ar Gelted kozhAozañ\nGoude ma vije bet ar Gelted e Naoned, poblad arvorigat (daveoù mar plij) an Namneted en doa graet e annez tal al Liger. Met ne ouezer ket mat e pelec'h e oant staliet, nemet e oa ur gêrig dezho e-barzh karter ar Bouffay, met e 56 a-raok J.-K e oant bet aloubet gant Jul Kezar, hag anvet e vije bet ar gêr nevez Portus Namnetus. Aesoc'h e oa neuze da Jul Kezar tagañ ar Veneted p'en deus lakaet listri-brezel da vezañ savet di. Marteze eo bet Portus Namnetus porzh an Namneted a oa gevell da hini ar Biktoned a zo bet e anv Portus Ratiatus, deuet da vezañ Reudied rak tal riblenn Su al Liger: kavet ez eus bet roudoù savadurioù galian-ha-roman e kreiz ar gêr-se.\nEn IIIe ha IVe kantved, evel meur a gêrbenn galian-ha-roman, e cheñchas Condevicnum hec'h anv ur wech ouzhpenn. Meur a cheñchamant lec'hanvadur a oa bet e-kerzh ma oa an impalaeriezh roman o vont da get. Gwelet e vez neuze un distro eus kredennoù koshoc'h, a oa dija galianeg. Tamm-ha-tamm e oa bet adkemeret un anv galianek evit ober sin d'ar c'hredennoù.\nNaoned a zeuas da vezañ kristen e-kerzh an IIIe kantved. Hag an iliz-veur a zeuas da vezañ "kador-berc'h" an eskopti. Siwazh da-se tagadennoù a voe eus perzh ar Saksoned pe Frizoned, galvet e oant gant poblañs dianav kenañ ar Vagaudiz ha savet e voe neuze mogerioù-difenn evit diwall ar gêr diwarno.\nNaoned e BreizhAozañ\nGwelout ar pennad Naoned e Breizh.\nCharles Le Roux (1814-1895), livour ha politikour\nCharles Leduc (1831-1911), tresour ha livour\nJacques Cassard, moraer ha kourser, 30 a viz Gwengolo 1679.\nRégis-Marie-Joseph de l'Estourbeillon de la Garnache, kannad mirelour ar Mor-Bihan, saver Kevredigezh Broadel Breizh, 10 a viz C'hwevrer 1858.\nMaxime Maufra, livour, 17 a viz Mae 1861\nÉdouard Nignon, keginour, 9 a viz Du 1865\nEdgar Maxence, livour, e 1871\nGustave Gallet, aktour (c'hoariva, sinema ha skinwel), 7 a viz Ebrel 1875.\nJean Émile Laboureur, livour, engravour ha skeudennaouer 16 a viz Eost 1877\nPaul Ladmirault, sonaozer, 8 a viz Kerzu 1877.\nMarc Elder, skrivagner, 31 a viz Here 1884.\nJean Brochard, aktour (c'hoariva, sinema ha skinwel), 12 a viz Meurzh 1893.\nRobert Ballanger, politikour, kannad komunour adalek 1945 betek 1981, 2 a viz Du 1912.\nDenys de La Patellière (1921-2013), filmaozer ha senarioour\nJean Graton, treser bannoù-treset, e 1923.\nÉric Tabarly (1931-1998), moraer.\nSoudarded vreizhat bet fuzuilhet gant al lu gall e-pad ar Brezel-bed kentañAozañ\nPevar milour bet ganet e Naoned a voe fuzuilhet gant al lu gall e-pad ar Brezel-bed kentañ :\nJules Allard, soudard en 62vet rujumant war-droad, fuzuilhet d'an 13 a viz C'hwevrer 1917 e Verdun, da 24 bloaz, tamallet dezhañ bezañ "dizertet en diabarzh" ;\nLouis Julien Le Madec (10 a viz Meurzh 1886), soudard er 65vet rujumant war-droad, fuzuilhet pe lazhet gant un ofiser d'ar 16 a viz Here 1914 en Englebelmer (meneget eo war ar mortuaj: «indigne» (dizellezeg) );\nLouis Longuetaud (12 a viz Gwengolo 1889 -14 a viz Meurzh 1915 e Bourg-et-Comin), soudard en 249vet rujumant war-droad, fuzuilhet evit «feulster ha gourdrouz ouzh unan a-us»;\nJean Michel Suraud, soudard, fuzuilhet d'ar 7 a viz Gwengolo 1916, da 34 bloaz.\nArzourien bet awenet gant NaonedAozañ\nLivourien: Louis Garneray, Charles Leduc, Robert Micheau-Vernez, Nicolas Ozanne, William Parrott, Jean-François Sablet, Joseph Mallord William Turner\nJean Meschinot, barzh gallek, e lez Duged Breizh Frañsez II hag e verc'h Anna Vreizh, 12 a viz Gwengolo 1491.\nFrançois-Athanase de Charette de La Contrie, tudenn ar chouanerezh, 29 a viz Meurzh 1796.\nJacques Vaché (An Oriant 1895 - Naoned 1919), livour.\nJean Rigollet, micherour bet lazhet gant ur CRS d'an 19 a viz Eost 1955 e-pad an harzoù-labour.\nJean Brochard, aktour (c'hoariva, sinema ha skinwel), 17 a viz Mezheven 1972.\nJean l'Aubier, pe Laubier, maer Naoned e 1591\nd'Avaugour, aotrounez Port-Durand e Sant-Donasian\nEn argant e gab en gul\nBachelier du Pinier, chuin Naoned e 1654\nEn argant e binenn en geot war ur savenn ivez en geot\nLaurent Barbot, alvokad ar Roue ouzh prezidial Naoned e 1669\nEn glazur e groaz en argant heuliet gant pevar leonig en aour, unan ouzh pep konk\nBarillier, chuin Naoned e 1598\nEn glazur e gebrenn en aour, heuliet ouzh kab gant div galon ivez en aour, hag ouzh beg gant ur greskenn en argant\nBarillon de Bonnefons, Aotrounez Plessis-Tizon, e Sant-Donasian\nEn gul e deir barriken en aour, kelc'hiek en sabel\nBaron; genidig eus Naoned; un alvokad ouzh Breujoù Breizh, bet ganet e 1738, ha noblet e 1815\nEn glazur e dri levr digor en aour\nJacques Barrieu, kuzulier ouzh amiraliezh Noaned e 1696\nEn argant e gebrenn en gul heuliet ouzh kab gant div steredenn ivez en gul hag ouzh beg gant un erez en sabel\n? Bascher ː koronal, provost lez Naoned, bet noblet e 1818.\nEn argant e groaz bleuñvellek geotet karget gant ur c'hleze en aour peuliek, teir fempdelienn en glazur ouzh konkoù 1 & 4, un dervenn c'heotet diframmet ouzh konkoù 2 ha 3.\nPierre Bellot ː chuin Naoned e 1698\nEn argant e baun rodellant en geot heuliet gant ur vrizhenn erminig en sabel ouzh pep konk.\nPanell mont-tre nevez-staliet e Naoned - Ober 1 ar garta Ya d'ar brezhoneg votet gant kuzul-kêr Naoned.\nKlasoù divyezhek a zo eno abaoe 1981.\nE 1985 e voe krouet ar gevredigezh Kentelioù an Noz e Naoned, evit ober war-dro ar c'helenn brezhoneg d'an dud deuet, gant Gweltaz Adeux, Roland Mogn ha Gwenola Rossinyol. En deiz a hiziv eo oberiant ar gevredigezh-se e seizh karter ag ar gêr, gant kentelioù hag obererezhioù liesseurt. E Ti Keltiek (straed Harouys) emañ an darn vrasañ anezho avat.\nUr skol Diwan a zo e Naoned, unan eus ar re vrasañ e Breizh, 180 bugel a zo er skol (niver distro-skol 2012-2013). Un eil skol Diwan a zo bet krouet e su Naoned. Digoret eo bet en distro-skol 2012 gant 6 bugel.\nE distro-skol Gwengolo 2020 e oa 517 skoliad enskrivet er skolioù Diwan hag er c'hlasoù divyezhek (1,7% eus skolidi ar gumun evit a sell ouzh ar c'hentañ derez)\nUr skolaj Diwan a zo bet krouet e 2008 e Sant-Ervlan, sko ouzh Naoned, evit bugale al Liger-Atlantel met ivez evit re all ho tont eus skol Diwan Pariz. 48 skolajiad a zo enskrivet e 2012-2013.\nUr sturlevr divyezhek diwar-benn Naoned a zo bet embannet e 2006 gant Yoran Embanner. Ar rakskrid a zo bet graet gant an istorour Armel de Wismes. An oberer - an Naonedad Pierre-Emmanuel Marais - en deus skrivet "Ronan ar c'horrigan" e 2007 (Keit Vimp Bev). Resevet en deus al levrig-mañ an eil priz evit ar genstrivadeg "Priz ar Vugale 2008".\nEvit difenn ar brezhoneg ez eus bet graet ur fest-deiz gant Ai'ta!, tre e-kreiz Kastell an Duged, e Naoned.\nD'an 21 Kerzu 2007 e oa bet staliet panelloù mont-tre divyezhek e Naoned.\nD'ar 24 Kerzu 2007 e oa distro ar brezhoneg ouzh ar skramm e Naoned, 4 bloavezh goude bezañ lamet an abadennoù brezhoneg gant renerien Frañs 3. War ar chadenn lec'hel Telenantes e oa skignet ar sitkom kentañ bet graet e brezhoneg.\nD’ar 27 a viz Genver 2012 e oa bet votet ar garta Ya d'ar brezhoneg gant kuzul-kêr ar gumun.\nD'an 10 Meurzh 2021 e oa bet roet ar c'hentañ levrig familh brezhonek gant ti-kêr Naoned.\nKambr Kenwerzh ha Greanterezh Naoned / Sant-Nazer zo e Naoned. Eno emañ ivez KKR Broioù al Liger.\nN'eo ket bev porzh Naoned ken. E 2005 e oa tremenet 35,5 milion a donennoù e Porzh Emren Naoned / Sant-Nazer met nemet 10% anezho a oa bet e Naoned da lavaret pe e Chevire (produioù koad) pe Ar Roc'h-Morvan (ed). Er porzh emren e tremen ivez lodennoù eus an A380 a ya da Vourdel.\nNaoned ha tour Breizh.\nAr stal boued-mir bet savet gant Charles Cassegrain a oa bet krouet e 1856 e Naoned. Unan eus politkourien veur Naoned eo bet Léopold Cassegrain.\nEmañ Naoned war al linenn hent-houarn a ya eus Paris d'ar Groazig. Ac'haleno e c'haller mont ivez da :\nRedon (hag alese pe da Gemper pe da Roazhon) ;\nd'ar Roc'hell (hag alese da Vourdel) ;\nN'eus linenn ebet etre Naoned ha Roazhon.\nUr rouedad tramgirri a oa bet e Naoned etre 1876 ha 1958. Roet e oa lañs dezhañ e 1876 gant Louis Mékarski, ar mekanikoù a yae en-dro gant aer moustret. E 1914 e teue da vezañ melen ar girri, ha gant tredan e yeont en-dro. Dilezet e oa an tramgarr e 1958 betek miz Genver 1985 pa oa savet ul linenn etre Bellevue ha La Haluchère. D'an 2 a viz Gwengolo 2000 e oa astennet al linenn 1 ha digoret al linenn 3 etre Plaissance ha Hôtel Dieu.\nNe oa ket dibabet ar metro gant ti-kêr Naoned, pa oa bet gant Roazhon, kêr vihanoc'h anezhi.\nIliz-Veur Sant Pêr ha Sant PaolAozañ\nAn nev (war zu an aoter)\nbolz a eñvor an dug François II.\nbolz a eñvor an dug François II. An aeled\nbolz a eñvor an dug François II. Al levranez\nbolz a eñvor an dug François II. Al leon\nMaen-bolz gant ardamezioù Breizh]]\nBolz a eñvor Lamoricière]]\nIliz-Veur Naoned. Ardamezioù Breizh ar Gordenn-C'houriz war maen-bolz\nPenniliz Sant NikolazAozañ\nIliz ar Groaz SantelAozañ\nIliz Sant KlerAozañ\nKastell an DugedAozañ\nEvel pep meurgêr he deus Naoned kalz mirdioù disheñvel, testoù e c'hlad hag e istor pinvidik :\nMirdi Istor Naoned, e Kastel Duked Breizh\nMirdi Thomas Dobrée, mirdi henoniezh\nMuzeom Istor Naturel\nMirdi Jules Verne\nMekanikoù an Enez (an Olifant bras, ha kement zo...)\nMirdi ar Voulerezh\nLiorzhoù ha parkoùAozañ\n100 liorzh a zo e Naoned, en o zouez 11 park, evel Park Procé, Park ar Blottereau, Park ar Gaudinière, al Liorzh botanek...\nBezioù ar C'hommonwealth e beredoù ar gumunAozañ\nBezioù ar C'hommonwealth e bered La BouteillerieAozañ\nKanada 1 (Tirlu)\nRouantelezh-Unanet 27 (Merdeadurezh kenwerzh: 3, Morlu:1, Tirlu:23)\nMarvet int e-kerzh ar Brezel-bed kentañ .\nBezioù ar C'hommonwealth e bered Pont-du-CensAozañ\nRouantelezh-Unanet 92 Aerlu:77\nMarvet int e-kerzh an Eil Brezel-bed  .\n13 a viz Gouere 1903 : 5vet hag 2l diwezhañ tennad-hent Tro Bro-C'hall etre Bourdel (Gironde) ha Naoned ; aet ar maout gant Maurice Garin.\n18 a viz Gouere 1903 : loc'hañ a ra 6vet ha diwezhañ tennad-hent Tro Bro-C'hall eus Naoned war-du Pariz.\n20 a viz Gouere 1904 : 5vet hag 2l diwezhañ tennad-hent Tro Bro-C'hall etre Bourdel (Gironde) ha Naoned ; aet ar maout gant Hippolyte Aucouturier (divarrekaet d'an 30 a viz Du).\n23 a viz Gouere 1904 : loc'hañ a ra 6vet ha diwezhañ tennad-hent Tro Bro-C'hall eus Naoned war-du Pariz.\n22 a viz Gouere 1906 : 10vet tennad-hent Tro Bro-C'hall etre Bourdel (Gironde) ha Naoned ; aet ar maout gant Louis Trousselier.\n24 a viz Gouere 1906 : 11vet tennad-hent Tro Bro-C'hall etre Naoned ha Brest ; aet ar maout gant Louis Trousselier.\n28 a viz Gouere 1907 : 11vet tennad-hent Tro Bro-C'hall etre Bourdel (Gironde) ha Naoned ; trec'h eo Lucien Petit-Breton (lesanv Lucien Mazan).\n30 a viz Gouere 1907 : 12vet tennad-hent Tro Bro-C'hall etre Naoned ha Brest ; trec'h eo Gustave Garrigou.\n2 a viz Eost 1908 : 11vet tennad-hent Tro Bro-C'hall etre Bourdel (Gironde) ha Naoned ; aet ar maout gant Lucien Petit-Breton\n4 a viz Eost 1908 : 12vet tennad-hent Tro Bro-C'hall etre Naoned ha Brest ; aet ar maout gant François Faber (Luksembourg).\n25 a viz Gouere 1909 : 11vet tennad-hent Tro Bro-C'hall etre Bourdel (Gironde) ha Naoned ; aet ar maout gant Louis Trousselier.\n27 a viz Gouere 1909 : 12vet tennad-hent Tro Bro-C'hall etre Naoned ha Brest ; aet ar maout gant Gustave Garrigou.\n25 a viz Gouere 1910 : 12vet tennad-hent Tro Bro-C'hall etre Bourdel (Gironde) ha Naoned ; aet ar maout gant Louis Trousselier.\n27 a viz Gouere 1910 : 13vet tennad-hent Tro Bro-C'hall etre Naoned ha Brest ; aet ar maout gant Gustave Garrigou.\n7 a viz Gouere 1932 : 2l tennad-hent Tro Bro-C'hall etre Caen (Calvados) ha Naoned ; aet ar maout gant Kurt Stöpel (Alamagn).\n9 a viz Gouere 1932 : loc'hañ a ra 3e tennad-hent Tro Bro-C'hall eus Naoned war-du Bourdel (Gironde).\n27 a viz Gouere 1934 : 21añ tennad-hent Tro Bro-C'hall etre La Roche-sur-Yon (Vañde) ha Naoned (a-benn d'an eur) ; aet ar maout gant Antonin Magne.\n28 a viz Gouere 1934 : loc'hañ a ra 22l hag 2l diwezhañ tennad-hent Tro Bro-C'hall eus Naoned war-du Caen (Calvados).\n26 a viz Gouere 1935 : 19vet tennad-hent Tro Bro-C'hall etre La Roche-sur-Yon (Vañde) ha Naoned (a-benn d'an eur) ; aet ar maout gant Jean Aerts (Belgia).\n27 a viz Gouere 1935 : loc'hañ a ra 20vet tennad-hent Tro Bro-C'hall eus Naoned war-du Vire (Calvados).\n7 a viz Gouere 1938 : 3e tennad-hent Tro Bro-C'hall etre Sant-Brieg ha Naoned ; aet ar maout gant Gerrit Schulte (Izelvroioù).\n8 a viz Gouere 1938 : 4e tennad-hent Tro Bro-C'hall etre Naoned ha La Roche-sur-Yon (Vañde) (a-benn d'an eur) ; aet ar maout gant Eloi Meulenberg (Belgia).\n14 a viz Gouere 1939 : 5vet tennad-hent Tro Bro-C'hall etre an Oriant ha Naoned ; aet ar maout gant Amédée Fournier.\n15 a viz Gouere 1939 : loc'hañ a ra 6vet tennad-hent Tro Bro-C'hall eus Naoned war-du ar Roc'hell (Charente-Maritime).\n2 a viz Gouere 1948 : 3e tennad-hent Tro Bro-C'hall etre Dinarzh ha Naoned ; aet ar maout gant Guy Lapébie.\n3 a viz Gouere 1948 : loc'hañ a ra 4e tennad-hent Tro Bro-C'hall eus Naoned war-du ar Roc'hell (Charente-Maritime).\n9 a viz Gouere 1953 : 7vet tennad-hent Tro Bro-C'hall etre ar Mañs (Sarthe) ha Naoned ; aet ar maout gant Livio Isotti (Italia).\n10 a viz Gouere 1953 : loc'hañ a ra 8vet tennad-hent Tro Bro-C'hall eus Naoned war-du Bourdel (Gironde).\n27 a viz Mezheven 1957 : loc'hañ a ra 1añ tennad-hent Tro Bro-C'hall eus Naoned war-du Granville (Manche).\n30 a viz Mezheven 1959 : 6vet tennad-hent Tro Bro-C'hall etre Blaen ha Naoned (a-benn d'an eur) ; aet ar maout gant Roger Rivière.\n1añ a viz Gouere 1959 : loc'hañ a ra 7vet tennad-hent Tro Bro-C'hall eus Naoned war-du ar Roc'hell (Charente-Maritime).\n4 a viz Gouere 1968 : 7vet tennad-hent Tro Bro-C'hall etre an Oriant ha Naoned ; aet ar maout gant Franco Bitossi (Italia).\n5 a viz Gouere 1968 : loc'hañ a ra 8vet tennad-hent Tro Bro-C'hall eus Naoned war-du Royan (Charente-Maritime).\n6 a viz Gouere 1980 : 9vet tennad-hent Tro Bro-C'hall etre Sant-Maloù ha Naoned ; aet ar maout gant Jan Raas (Izelvroioù).\n3 a viz Gouere 1981 : 8vet tennad-hent Tro Bro-C'hall etre Rochefort (Charente-Maritime) ha Naoned ; aet ar maout gant Ad Wijnands (Izelvroioù).\n5 a viz Gouere 1981 : loc'hañ a ra 9vet tennad-hent Tro Bro-C'hall eus Naoned war-du Ar Mañs (Sarthe).\n12 a viz Gouere 1982 : 9vet tennad-hent Tro Bro-C'hall etre Pluveleg ha Naoned ; aet ar maout gant Stefan Mutter (Suis).\n7 a viz Gouere 1983 : 6vet tennad-hent Tro Bro-C'hall etre Kastellbriant ha Naoned (a-benn d'an eur) ; aet ar maout gant Bert Oosterbosch (Izelvroioù).\n8 a viz Gouere 1983 : 7vet tennad-hent Tro Bro-C'hall etre Naoned hag Enez-Oléron (Charente-Maritime).\n6 a viz Gouere 1984 : 8vet tennad-hent Tro Bro-C'hall etre Ar Mañs (Sarthe) ha Naoned ; aet ar maout gant Pascal Jules.\n7 a viz Gouere 1984 : loc'hañ a ra 9vet tennad-hent Tro Bro-C'hall eus Naoned war-du Bourdel (Gironde).\n11 a viz Gouere 1986 : 8vet tennad-hent Tro Bro-C'hall etre Saint-Hilaire-du-Harcouët (Manche) ha Naoned ; aet ar maout gant Eddy Planckaert (Belgia).\n12 a viz Gouere 1986 : 9vet tennad-hent Tro Bro-C'hall e Naoned (a-benn d'an eur) ; aet ar maout gant ar Breizhad Bernard Hinault.\n13 a viz Gouere 1986 : loc'hañ a ra 10vet tennad-hent Tro Bro-C'hall eus Naoned war-du park tematek Futuroscope (Vienne).\n5 a viz Gouere 1988 : loc'hañ a ra 3e tennad-hent Tro Bro-C'hall eus Naoned war-du Ar Mañs (Sarthe).\n2 a viz Gouere 1990 : 3e tennad-hent Tro Bro-C'hall etre Poitiers (Vienne) ha Naoned ; aet ar maout gant Moreno Argentin (Italia).\n3 a viz Gouere 1990 : 4e tennad-hent Tro Bro-C'hall etre Naoned ha Menez Mikael ar Mor ; aet ar maout gant Johan Museeuw (Belgia).\n6 a viz Gouere 1999 : loc'hañ a ra 3e tennad-hent Tro Bro-C'hall eus Naoned war-du Laval (Mayenne).\n3 a viz Gouere 2000 : 3e tennad-hent Tro Bro-C'hall etre Loudun (Vienne) ha Naoned ; aet ar maout gant Tom Steels (Belgia).\n4 a viz Gouere 2000 : 4e tennad-hent Tro Bro-C'hall etre Naoned ha Sant-Nazer (a-benn d'an eur dre skipailh) ; aet ar maout gant Once (Spagn).\n26 a viz Gouere 2003 : 19vet hag eil diwezhañ tennad-hent Tro Bro-C'hall etre Pornizh ha Naoned (a-benn d'an eur) ; aet ar maout gant David Millar (Skos).\n7 a viz Gouere 2008 : 3e tennad-hent Tro Bro-C'hall etre Sant-Maloù ha Naoned ; aet ar maout gant Samuel Dumoulin.\n30 a viz Mae 1965 : aet Kampionad mell-droad Frañs gant Football Kleub Naoned evit ar wech kentañ, José Arribas e c'hourdoner d'an ampoent.\n12 a viz Mezheven 1966 : aet Kampionad mell-droad Frañs gant Football Kleub Naoned evit an 2l gwech, José Arribas e c'hourdoner d'an ampoent.\n2 a viz Mezheven 1973 : aet Kampionad mell-droad Frañs gant Football Kleub Naoned evit an 3e gwech, José Arribas e c'hourdoner d'an ampoent.\n8 a viz Mezheven 1977 : aet Kampionad mell-droad Frañs gant Football Kleub Naoned evit ar 4e gwech, Jean Vincent e c'hourdoner d'an ampoent.\n27 a viz Mezheven 1980 : aet Kampionad mell-droad Frañs gant Football Kleub Naoned evit ar 5vet gwech, Jean Vincent e c'hourdoner d'an ampoent.\n3 a viz Mezheven 1983 : aet Kampionad mell-droad Frañs gant Football Kleub Naoned evit ar 6vet gwech, Jean-Claude Suaudeau e c'hourdoner d'an ampoent.\n24 a viz Mezheven 1995 : aet Kampionad mell-droad Frañs gant Football Kleub Naoned Atlantel evit ar 7vet gwech, Jean-Claude Suaudeau e c'hourdoner d'an ampoent.\n19 a viz Mezheven 2001 : aet Kampionad mell-droad Frañs gant Football Kleub Naoned Atlantel evit an 8vet gwech, Raynald Denoueix e c'hourdoner d'an ampoent.\nEn eil rummad e c'hoari Hermine de Nantes.\nE-touez gwellañ skipailhoù Bro-C'hall emañ HBC Nantes.\nEn trede rummad e c'hoari ar Stade Nantais.\nGevellet eo Naoned gant :\nMaroko, Souss-Massa-Draâ), abaoe 1993\nTreuzsilvania, abaoe 1991\nBolivia, abaoe 1999\nKameroun, Kornôg, abaoe 2002\nSuafrika, KwaZulu-Natal), abaoe 2004\nStadoù-Unanet (Stad Florida), abaoe 1985\nKembre, abaoe 1964. War boulouard Naoned emañ ti-kêr Kerdiz\nJapan, Chūbu), abaoe 1999\nSina (Shandong), abaoe 2005\nBrazil, abaoe 2003\nSenegal, Rannbarzh Dakar\nAlamagn (Saarland), abaoe 1965. Ur blasenn e Saarbrücken zo anvet « Plasenn Naoned »\nStadoù-Unanet (Stad Washington), abaoe 1980\nSukorea, abaoe 2007\nJorjia, abaoe 1979\nLiammoù he deus Naoned gant :\nHaiti, abaoe 2005\nPalestina, Sisjordania, abaoe 2001\nKebek, abaoe 2009\nStadoù-Unanet, Louisiana, abaoe 1993\nTeir c'hoñsuliezh hollek a zo e Naoned : Tunizia staliet straed Boileau, Turkia kae François Mitterrand, hag Aljeria straed ar jeneral Buat.\nListenn maered Naoned\nEmbann Naoned, embann gant ar roue gall Herri IV, sinet e Naoned en 1598.\nNaoned war Geobreizh\nAdolphe Joanne ː Géographie du département de Loire-Inférieure. Librairie Hachette et Cie. 1884\nAdtapet diwar « https://br.wikipedia.org/w/index.php?title=Naoned&oldid=1903785 »\nDernière modification le 29 Mae 2021, à 18:44\nKemmoù diwezhañ degaset d'ar bajenn-mañ d'an 29 Mae 2021, da 18:44.


Pajenn:Morvan - Buez ar Zent, 1894.djvu/255 - Wikimammenn\nPajenn:Morvan - Buez ar Zent, 1894.djvu/255\n7 a Ebrel\nsant aphraat, ermit\nar seizved devez a viz ebrel\nAphraat a ioa ginidik euz ar Pers. He dad hag he vamm a ioa paianed, hag hen a oue savet ive e relijion he dud. Mes bez en devoue ar c’hras digant Doue da anaout ar virionez euz ar relijion gristen, ha kerkent e kuiteaz he vro evit mont da eur vro all el leac’h ma vije easoc’h d’ezhan ober he zilvidigez. En em denna a eure enn eunn tiik bihan e kichen Edes, er Mesopotamii, hag eno e tremene he amzer o labourat da c’hounit he dammik boued, o pedi Doue hag oc’h ober pinijenn.\nEvel eur jardiner mad a zo aketuz da c’houennat he jardin ha da laza ar melfed hag ann amprevaned all a zebr he legumach, evelse ive Aphraat a boanie heb ehana da zisc’hrizienna ann techou fall euz he galoun ha da vouga ar goall ioulou euz he gorf. Heb dale, ar brud euz he zantelez a reaz da galz a dud dont d’he gaout evit goulenn kuzul diganthan pe en em erbedi d’he bedennou. Mes ann dra-ze ne blije ket d’ezhan; aoun en doa da goll ar zonj euz a Zoue o kaozeal re gant ann dud, ha setu perak ez eaz da guzat enn eunn ermitach all tost da Antioch.\nHogen, kaer en devoue, he zantelez hen diskuillaz adarre enn he ermitach nevez, ha muioc’h choaz a dud a deue di d’he velet eget na’z ea d’he ermitach kenta. Aphraat a gomze d’ann holl euz a Zoue, hag a roe da bep hini ann aliou a veze dioc’h he zoare; mes ne gemere morse netra digant den. Evit ac’hano, n’en doa ezomm a nemeur a dra; rak beva a rea divar bara ha dour, nemed enn he gozni e tebre, ouspenn, eunn nebeut louzeier glaz. Eur pallenn blansounet a zerviche dezhan da vele, ha ne zouge nemed eur zae c’hroz ha n’e devoa liou ebed, pell a ioa.\nEunn devez, eunn den a renk huel, he hano Anthem,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/255&oldid=137443 »


Katellig a lavar mont da Bariz | Daskor\nD’ar sul war-lerc’h Katellig a skrivas da Wenola, ha setu amañ petra ’lavare dezhi :\nStrafuilhet ’on bet gant da lizher. Peadra a yoa, e gwirionez, da vezañ souezhet.\nTe a lavar din mont da Bariz !!… Biskoazh n’em boa soñjet e kement-se. Ha koulskoude, evit lavaret mat, un nebeut bloavezhioù a zo n’en em blijan ket nemeur war ar maez, ha ma vije bet kinniget labour din e Kemper pe en ur gêr all bennak eus hor bro, hep mar em bije lavaret kenavo d’ar parkeier ha d’ar saout. N’em eus ket bet a dro d’hen ober, ha setu perak emaon atav e Kerheol Fouenant.\nAet ’oac’h pemp pe c’hwec’h ac’halenn da Bariz, ur pennad a zo, hag o vezañ ne skrivont ket d’ar gêr da lavaret ez a fall an traoù ganto, e c’hellan krediñ ez eont bravik, koulz ha ganez, va mignonez.\nTe a lavar a-walc’h mont da Bariz ! Ya, lavaret a zo aes !… Ha petra deuin-me da vezañ ur wech degouezhet eno ?… Setu an dalc’h !… N’eo ket ma tisplijfe din mont betek du-se ; abaoe m’am eus lennet da lizher zoken ez eus un dra bennak ennon o lavaret din e rankan mont.\nGwel eta, plac’h kaezh, ha te a gavo ur garg bennak evidon, n’eus forzh petra da gentañ, evit gwelet ; ma n’en em gavan ket em zu eno, goude me a glasko kaeroc’h.\nN’em eus lavaret netra c’hoazh da’m zud. Ha da ober petra ez afen da spontañ anezho a-raok ma’z eus netra c’hraet ? Hag ouzhpenn-se, gouzout a ran e vezo gwall denn ar c’hrogad : an tad n’asanto biken.\nO ! mar gallfen mont da’z kavout !\nHast afo skrivañ din ; ne badan mui gant ar vall am eus da vezañ e Pariz !\nDa c’hedal, kred ac’hanon ivez\nDa vignonez feal hag anaoudek,\nBook traversal links for Katellig a lavar mont da Bariz\n‹ Katellig a deu c’hoant dezhi da vont da Bariz\nE gortoz ›


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/409 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/409\nI. TIMOTEUS, II.\n(12) Ha trugarekaad a ran Jesus-Christ hon Aotrou, pehini hen deuz va c’hrenveet, abalamour ma hen deuz kavet ac’hanoun fidel, ouz va lakaad en he zervich, (13) me pehini a oa diagent eur gwall-gomzer, eur persecuter, eun den ter ; mes kavet em euz trugarez, abalamour ma em euz great kement-se dre ignorans, o veza ne greden ket. (14) Ha gras hon Aotrou a zo cresket dreist bar enoun, assambles gant ar feiz hag ar garantez a zo en Jesus-Christ. (15) Ar gomz-man a zo gwir ha dign a bep fizians : Jesus-Christ a zo deuet er bed evit savetei ar bec’herien, a bere ez oun ar c’henta. (16) Mes abalamour da gement-man eo em euz kavet trugarez, evit ma teuje Jesus-Christ da ziskouez, enoun-me da genta, eur vadelez parfet, evit servichoud da skouer d’ar re a gredo enhan, evit ar vuez eternel. (17) Da Roue an holl amzeriou, immortel, hag invisibl, da Zoue en pehini hep-ken ema ar furnez, ra vezo rentet henor ha gloar da viken ! Amen.\n(18) Ar c’hemen-man a roan d’id, va mad Timoteus, hervez ar profesiou a zo bet great a-ziaraog divar da ben, ma combatti hervez ar profesiou-ze ar gombat vad, (19) o terc’hel ar feiz hag eur goustians vad ; hinienou o veza kollet ar goustians vad-ze, ho deuz great naufrach e-kenver ar feiz ; (20) en niver ar re-ze ema Hymeneus hag Alexandr, pere em euz livret da Satan, evit ma teskint diwall da lavaret gwall-gomzou.\nEXHORTI a ran eta, araog pep tra, ma vezo great goulennou, pedennou, supplicationou hag actionou a c’hras evit an holl dud ; (2) evit ar rouane, hag ar re holl a zo er c’hargou huel, evit ma c’hellimp heuil en peoc’h eur vuez tranqil, en pep piete hag honestis. (3) Rag kement-se a zo mad ha deread dirag daoulagad Doue hor Zalver, (4) pehini a fell dezhan e vez salvet an holl dud, ha ma teufent da anaoud ar wirionez ; (5) rag n’euz nemed eun Doue hep-ken, hag eur Mediator hep-ken etre Doue hag an dud, an den Christ Jesus, (6) pehini a zo en em roet he-unan da rançon evit an holl ; hennes eo an desteni roet en he amzer. (7) Evit an desteni-ze eo, (ar wirionez a lavaran er C’hrist, ne lavaran ket a c’hevier,) ez oun bet lakeat da brezeger, da abostol ha da zoctor d’ar Jentiled er feiz hag er wirionez.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/409&oldid=125537 »


Petra 'zo deus Ti ar Vro Gwengamp\nKrouet e oa bet e 1969 dindan anv Kreizenn Sevenadurel Breizh gant ar pal da aozañ obererezhioù breizhek e Gwengamp. Hiziv ez eo anvet : Kreizenn Sevenadurel Vrezhon hag evel implij boaz : Ti ar Vro Gwengamp.\nUr greizenn sevenadurel an hini eo koulz hag un emglev bro. Hiniennoù ha kevredigezhioù az a d’ober anezhi.\nPal ar gevredigezh zo da adkavout ha da zerc’hel evit pell ur plas reizh da sevenadur Breizh endro sevenadurel bro Gwengamp hag e Breizh dre vras.\n-Ul lec’h degemer, titouriñ, kelenn, eskemm ha rannañ tro-dro da sevenadur Breizh, digor hag a grou liammoù sokial.\n-Ur c’heveler evit kevreañ kevredigezhioù sevenadurel Breizh evit boutinelaat doareoù, nevezadenniñ arnodiñ ha kas a-benn rakresoù rannet.\n-Ur c’heveler evit ar strollegezhioù lec’hel publik eivt ambrougañ anezho evit termeniñ ha lakaat e plesutr ar politikerezhioù sevenadurel.\nEvel kreizenn Sevenadurel e vez aozet gant ar gevredigezh kentelioù, stajoù, abadennoù buheziñ pe gouelioù a-bep seurt. An obererezhioù-se zo perzh deus ur programmadur bloaz pe liesvloazek. Evel Emglev bro e vez bodet ganti ar c’hevredigezhioù keveler a fell dezhe hag e ambroug anezhe a-benn ober kinnigoù, sevel ha kas a-benn raktresoù boutin e framm politikerezhioù sevenadurel ar strollegezhioù foran.\nNe vez kaset a-benn gant ar gevredigezh nemet obererezhioù a glot gant he raktres kevredigezhel hag a zere a-benn respont evel m’eo dleet d’he fal. Ma vez kaset goulennoù ensavadurel pe sokial d’ar gevredigezh e chom dieub da zegas ar respontoù a garo.


Strollad Plougin - C’hoariva\nMont e darempred : E 1975 en doa kroget Strollad Plougin gant ar c’hoariva brezhonek. En ur ober 30 vloaz ez eus bet savet un ugent pezh-c’hoari bennak hag a zo bet c’hoariet un tammig e pep lec’h e Breizh, dreist-holl e Bro-Leon. Kaout plijadur o c’hoari ha reiñ plijadur d’an arvesterien, setu pezh a glaskomp ha kementmañ e brezhoneg. Staliet eo ar strollad e Plougin hag e Treouergad, div gumun tost ouzh Brest.\nDegemer ar strolladoù all Abaoe ouzhpenn 25 bloaz e vez degemeret strolladoù all ganeomp e korn-bro Gwitalmeze, dreist-holl abadennoù Ar Vro Bagan. Diwar-se hor boa savet e 2003 ar festival « War al leurenn » hag a vez dalc’het bep bloaz war Bro-Vrest e-pad an trimiziad kentañ. Lakaat ar brezhoneg war wel eo pal ar festival-mañ, dreist-holl dre ar c’hoariva.\nles pieces\tKamm ki pa gar\nYaou 13 a viz Du 2014\nAr pezh-mañ a zo diwar Le Malade Imaginaire hervez Molière. Lakaet eo bet en ur brezhoneg yac’h ha aes gant Goulc’han Kervella. Ar pezh-c’hoari a zo bet leurennet gantañ ivez.\nPezh-c’hoari diwezhañ Molière eo hemañ e-lec’h ma ra goap eus ar vedisined hag a lavar hag a ra forzh petra evit plijout d’ar mestr. N’eus ket ezhomm mont da glask pell evit gwelet memes doare tud er vuhez a hirio ha n’eo ket e bed ar medisinerezh avat…\nMeurzh 7 a viz Ebrel 2009\nKlañv-bras eo Satanas ha ne c’hello pareañ nemet en ur lonkañ un ene fresk. Kas a ra neuze unan eus e vevelien da bakañ ene Kargedoull a zo oc’h ober e zalaroù. Met n’emañ ket e-unañ war an taol, aeled a zo aze ivez o klask saveteiñ anezhañ. Gant piv ez aio ar maout ? … Hervez ur farsadenn eus ar Grennamzer, lakaet e brezhoneg ha leurennet gant Goulc’han KERVELLA.\nPadelezh : 30 munutenn.\nYaou 5 a viz Here 2006\nAn tad-kozh, daoust dezhañ bezañ ampechet, a rankfe kaout e\nblas er familh alato…\nSkrivet gant Jean Failler, lakaet e brezhoneg ha leurennet gant Goulc’han Kervella.\n5 c’hoarier,1 eurvezh 10, komedienn.\nTestenn ar pezh-c’hoari a zo bet embannet gant Delioù.\n30 a viz Du 2014\n12 a viz Genver 2014


Stumm eus an 5 Mae 2019 da 12:13\n83 okted ouzhpennet , 1 bloaz zo\nStumm eus an 15 Her 2015 da 00:48 (kemmañ)\n(Lamet kuit eo bet ar restr ''Ponto.jpg'' peogwir e oa bet diverket diwar Commons gant Ellin Beltz)\nStumm red eus an 5 Mae 2019 da 12:13 (kemmañ) (dizober)\n'''Mitridates Veur''' (''Megas'') , pe '''Mithridates VI''' pe '''Mithridates Eupator''' (da lâret eo an hini en deus un tad nobl) pe '''Mithridates Veur''' (''Megas'') a oa, ganet war-dro [[-132|132]] a-raokkent J.-K.JK, ha mervel a reasmarvet e [[-63|63]] kent JK, a-raok J.-K..oa Roueroue [[Pontos (bro)|rouantelezh Pontos]] hag [[Armenia|Armenia-Vihanañ]] e oa, e norzh [[Anatolia]] ([[Turkia]] hiziv), euser 120Iañ a-raokkantved J.-Kkent JK. daRoue e 63voe aadalek [[-raok120|120]] J.kent JK betek e varv e [[-K63|63]] kent JK. Brudet eo Mithridatesanv Mitridates evel unan eus enebourien dañjerusañ [[Republik Roma]] hag evel unan eus ar re a reas ar muiañ berzha verzh. Brezeliañ a reas a-enep tri eus brasañ jeneraled eus diwezh [[Republik Roma]] e-pad an tri brezel anvet [[Brezelioù Mithridates]]: [[Lucius Cornelius Silla]], [[Lucullus]] ha [[Pompeius]]. Mab e oa da Vithridates V Evergetos, roue [[Pontos]], a oa bet kevredad [[Henroma|Roma]] e-pad [[Trede brezel punek]].▼\n▲'''Mithridates VI''' pe '''Mithridates Eupator''' (da lâret eo an hini en deus un tad nobl) pe '''Mithridates Veur''' (''Megas'') a oa ganet war-dro 132 a-raok J.-K. ha mervel a reas e 63 a-raok J.-K.. Roue [[Pontos (bro)|rouantelezh Pontos]] hag [[Armenia|Armenia-Vihanañ]] e oa, e norzh [[Anatolia]] ([[Turkia]] hiziv), eus 120 a-raok J.-K. da 63 a-raok J.-K. Brudet eo Mithridates evel unan eus enebourien dañjerusañ [[Republik Roma]] hag evel unan eus ar re a reas ar muiañ berzh. Brezeliañ a reas a-enep tri eus brasañ jeneraled eus diwezh Republik Roma e-pad [[Brezelioù Mithridates]]: [[Lucius Cornelius Silla]], [[Lucullus]] ha [[Pompeius]]. Mab e oa da Vithridates V Evergetos, roue [[Pontos]], a oa bet kevredad [[Henroma|Roma]] e-pad [[Trede brezel punek]].\nMab e oa da [[Vitridates V Evergetos]], roue [[Pontos]], a oa bet kevredad da [[Henroma|Roma]] e-pad [[Trede brezel punek]].\nOrin an anv "Mithridates" zo latin. ''Mithradates'' (Μιθραδάτης) an hini a oa skrivet war enskrivadurioù ha pezhioù moneiz ar roue, eus an [[henberseg]] ''Mithradatha'', "donezon eus [[Mithra]]".\nMithridates a oa bet ganet war-dro [[-132|132 a-raok J.-K.]] e [[Sinop (kêr)|Sinope]]. Muntret e voe e dad, moarvat war urzhioù e vamm, [[Laodike VI]], war-dro [[-120|120 a-raok J.-K.]]. Heuliet e voe ar marv-se gant ur c'hevezherez kriz en-dro d'ar roue yaouank en doa aon evit e vuhez hag a repuas er chase hag er studi (komz a rae, a-hervez, 22 pe 25 yezh). Reiñ a ra c'hoant an aergelc'h-se dezhañ da anavout en un doare peurvat ar [[kontamm|c'hontammo]]ù hag an enepkontammoù a veze implijet d'ar mare-se ha da zont da vezañ dic'hloazus ouzh o efed. Hervez ar vojenn e vefe deuet a-benn dre forzh kemer kementadoù kontamm bihan en un doare ingal.\nE [[-74|74 kent J.-K.]] avat e varvas roue [[Bithynia|Bitinia]], [[Nikomedes IV]], ha lezel a reas e rouantelezh d'ar Romaned dre hêrezh. Mithridates a wele bezañs ar romaned stok ouzh e harzoù evel ur gourdrouz ha disklêriañ a reas ar brezel dezhe gant skoazell [[Tigranes II (Armenia)|Tigranes II]] ([[brezelioù Mithridates|Trede brezel Mithridates]]). Trec'hiñ a ra ar [[Konsul|c'honsul]] [[Marcus Aurelius Cotta|Cotta]] e [[C'halkedon]] ha lakaat seziz war [[Kizikos|Gizikos]] pa oa argaset eus Bitinia e-kichen Pontos gant un ergerzhadeg renet gant [[Lucullus]] ([[-72|72 kent J.-K.]]-[[-71|71 kent J.-K.]]). Faezhet e oa e [[Emgann Granikos (-70)|Granikos]], e [[Emgann Kizikos (-70)|Kizikos]], hag e [[Emgann Lemnos (-70)|Lemnos]]. Mont a reas Mithridates dindan dec'h neuze betek [[Armenia]]. E-pad ur pennad e voe dic'houest an eil tu pe egile da gemer an tu-kreñv mes Lucullus a voe trec'h adarre e [[-69|69 kent J.-K.]] ha kemer a reas [[Tigranakert]]. A-drugarez da emsavadeg al [[lejion]]où roman a-enep o rener, e teuas Mithridates a-benn da gemer adarre [[Pontos|Rouantelezh Pontos]]. Faezhet e voe da vat gant [[Pompeius]] e [[-66|66 kent J.-K.]] e-kichen ar stêr [[Eufratez]] ha tec'het a reas da [[Krimea|Grimea]] e keoded [[Kerch|Pantikapaion]].\n== finFin ar roue MithridatesMitridates ==\nMithridates a rankas neuze talañ ouzh un emsavadeg renet gant e vab henañ, [[Farnakes II|Farnakes]], ha mervel a reas e 63. Hervez lod e vije bet kontellet gant ur brezelour kelt en e servij. Hervez tud all en dije klasket mervel diwar kontamm met evel m'en doa graet peadra da vezañ dic'hloazus gant ar c'hontammoù e rankas goulenn digant unan eus e c'hoprsoudarded [[galated|galatat]] lazhañ anezhañ. Beziet e voe e Sinope, e geoded c'henidik.\nAdtapet diwar « https://br.wikipedia.org/wiki/Dibar:MobileDiff/1835437 »


Aorel | Ur wech e oa, ur wech e vo. Huñvreoù\nAr priñs Aorel ha kaour Sant Jili\nSelaouet hag e klevfet.\nMar karet n‘ gredfet\nSetu am eus da Iâret:\nUr wezh e oa ur roue en Frañs, hag ur roue all en Breizh-Izel. Roue Breizh-Izel a ranke, bep bloaz, paeañ an tribut da roue Frañs. Ur bloaz, pa oa aet da Bariz da baeañ an tribut, goude ar pred, ar roue Frañs a lâras da roue Breizh-Izel:\n–Me am eus ur mab hag a gredan n‘eman ket e bar war an douar; biskoazh n‘en deus kavet den da c‘hoari outan.\n–Ha me ivez, a lâras neuze roue Breizh-Izel, am eus ur mab hag a zo ur gwaz, ha ne gredan ket e ve kavet, kant lev tro-dro, unan hag a ve trec‘h dezhan.\n–Ma ! Degaset ho mab ganeoc‘h da vloaz, pa deufet, hag e rafont o-daou ur c‘hrog gouren hag e vo gwelet pehini anezhe eo ar c‘hrenvan.\nAr bloaz war-lerc‘h eta, roue Breizh-Izel a gasas da baeañ an tribut d‘ar roue Frañs e daou vab, ar priñs Aorel, e vab henan, hag un‘ all, hag a oa yaouankik c‘hoazh, hag a chomas er ger, dre ma oa kozh, ha ma oa hir an hent bete Pariz:\n–Diwall bepred, a lâras d‘e vab henan, a-raok mont eus ar ger, e c‘hoarvezfe droug ebet gant da vreur yaouank.\n–Bezit hep aon war gement-se, ma zad; an neb a glaskfe ober droug d‘am breur, en defe da ober ganen-me.\nMont a ra an daou briñs en hent, ha gante en ur c‘harr bihan arc‘hant an tribut. Pa voent degouezhet damdost da Bariz, e kavjont mab ar roue Frañs, hag a oa deut d‘o ambroug. Ar priñs yaouankañ, anvet Arzhur, a oa e-unan er c‘harr d‘ar mare-se; Aorel, e vreur henan, a oa chomet un tammig war-lerc‘h.\n–Ha pell emañ c‘hoazh Pariz ? a c‘houlennas Arzhur eus mab ar roue Frañs, hep anavezout anezhan.\n–Nann avat, a lâras hemañ; da betra ec‘h et-c‘hwi da Bariz ?\n–Da baeañ an tribut d‘ar roue Frañs, evit hon zad, hag a zo chomet er ger ar bloaz-man.\n–A ! Te eo eta neuze mab ar roue Breizh-Izel ?\n–Kement-se a zo mat; klevet am eus komz ac‘hanout. Penaos, skrilh fall, hag e fellfe dit c‘hoari ganen-me ? Kalz eveldout-te ne rafent ket aon din-me.\n–C‘hwi eo eta, neuze, mab ar roue Frañs ?\n–Ma ! N‘eo ket me an hini a dle c‘hoari ganeoc‘h, met ma breur henañ, ar priñs Aorel.\n–Pelec‘h eman da vreur ?\n–Chomet eo un tammig war-lerc‘h; met bremaik hen gwelfet, rak ne daleo ket.\nAr priñs Aorel a degouezhas kerkent, ha mab ar roue Frañs a c‘houlennas digantan:\n–Te eo mab henan roue Breiz-Izel, ar priñs Aorel ?\n–Ya avat, me eo; ha c‘hwi ?\n–Me eo mab ar roue Frañs.\n–Hag e fell dit c‘hoari ganen-me ?\n–Perak nann ? Pa garfet, ha d‘ar c‘hoari a garfet.\n–Ma ! Greomp eta ur c‘hrog gouren, a-raok mont pelloc‘h, amañ war ar c‘hlazenn.\n–Greomp ur c‘hrog gouren, p‘ hoc‘h eus c‘hoant.\nHa da deurel o chupennoù d‘an traon, ha da gregiñ kerkent. Met a priñs Aorel a daolas egile ken uhel en aer, ma ne weler ken anezhan, ha pa gouezhas d‘an traoñ, ne oa ken nemet an eskern anezhañ; ar c‘hig holl a oa debret gant ar c‘helien hag ar fubu!\n–Allas ! eme Arzhur, pa welas kement-se, penaos mont bremañ da Bariz ? Distroomp d‘ar ger.\n–Eomp a-raok bepred, eme Aorel, ha bez hep doan e-keit ma vin-me ganit.\nHag ec‘h ejont a-raok. Pa degouezhjont en Pariz, ec‘h ejont war-eeun da balez ar roue.\n–Demat deoc‘h, Sir, a lârjont d‘ar roue Frañs, ni a zo daou vab roue Breizh-Izel, hag ez omp deut da baeah deoc‘h an tribut. Hon zad a zo kozh ha dinerzh bremañ, an hent a zo hir ha diaes, hag ez eo chomet er ger, ar bloaz-mañ; met hon c‘harget en deus da ober e c‘hourc‘hemennoù deoc‘h.\n–Kement-se a zo mat, a lâras ar roue kozh: ra vezit deuet mat em falez, ma bugale. Karet am bije gwelet ho tad deut ganeoc‘h ivez… met n‘hoc‘h eus ket gwelet ma mab Charlez war an hent ? Aet e oa d‘hoc‘h ambroug.\n–Eo, siwazh ! a lâras Aorel.\n–Ha perak ma komzet evel-se ? eme ar roue.\n–Alas ! Ne welfet mui ken ho mab Charlez.\n–Petra a fell dit da lâret evel-se ?\n–Ar priñs Charlez, pa eo degouezhet ganimp, en deus c‘hoantaet ober doc‘htu ur c‘hrog gouren, evit gwelet ma nerzh. Me a sonje ez oa ur paotr mat, evel ma ho poa lâret d‘am zad, hag am eus laket ma holl nerzh, hag am eus taolet anezhan ken uhel en aer, ken pa ‘z eo kouezhet d‘an traoñ, ne oa ken nemet an eskern anezhan. Me oar vat e oa aet bete rouantelezh ar fubu, lec‘h ma eo bet debret e holl gig !\n–N‘ a‘ teus ket graet ar pezh a larez aze, ‘mechañs ?\n–Allas ! Sir, gwir eo. Met da betra ivez lâret d‘am zad penaos ho mab a oa ur paotr mat, pa ne oa ket ?\nSetu glac‘haret ar roue kozh, hag e em lakaas da ouelañ, ha da grial, ken a skloke gantañ ar palez-holl. Ma lâras e vije krouget an dewarlerc‘h ar beure daou vab roue Breizh-Izel. Arzhur en devoa gwall aon; met Aorel n‘en devoa aon ebet, hag a lâre d‘e vreur yaouank:\n–Bez hep aon, pa lâran dit, ma breur, ne c‘hoarvezo droug ebet ganit, na ganen-me ivez.\nAn dewarlerc‘h ar beure, an holl er palez, a oa en gortoz da welet krougañ ar priñs Aorel hag e vreur, evel m‘en devoa lâret ar roue. Met ar roue kozh, me oar vat, a deuas aon dezhañ dirak un den ken kreñv, hag an dewarlerc‘h e lâras da Aorel:\n–Petra a c‘honezin oc‘h ober droug dit ? Kement-se ne lakao ket ma mab Charlez da zistreiñ en buhez, ar pezh am eus da ober, bremañ pa n‘am eus mab ebet ken eo da bediñ da chom ganen, pa eo gwir ez out un den dispar war an douar, ha goude ma marv, e vi roue em lec‘h war ar Frañsizien. Kontant out a gement-se ?\n–Ya a-walc‘h, a lâras Aorel, met gant ma vo kaset ma breur Arzhur d‘ar ger, bete ma zad, ha na c‘hoarvezo droug ebet gantañ.\n–Graet e vo, a lâras ar roue.\nHag e voe lâret neuze da ur bagad soudarded mont da gas ar priñs Arzhur betek e dad, en Breizh-Izel, ha teurel pled mat e c‘hoarvezje droug ebet gantañ.\nAorel a chomas en lez ar roue Frañs, hag a vije neuze dre-holl eus e heul, evel pa vije bet e vab. An daouzek tad a Frañs a gomeras hepdale kasoni outañ, o welet penaos ez oa deut mat d‘ar roue kozh, hag a em glevjomp evit kavout an tu da em dizober anezhañ. Pedet e voe gante da ur pred bras, lec‘h ma voe graet dezhañ evañ kalz a win. I a daole o gwin indan an daol, hag Aorel a eve holl ar pezh a vije diskennet dezhañ. Mezv-brav e oa deut da vezañ, pa daolas unan bennak e win war e droad.\nNeuze e welas sklaer penaos e oa trubarderach, hag e savas en e sav, droug ennañ, hag e lâras:\n— A ! O klask mezviñ ac’hanon ez oc’h, war a welan ! Met n’eus ket a forzh !…\nKerkent e em daoljont o-daouzek warnañ, o c’hlezeier dic’houinet. Met eñ a grogas en unan anezhe, dre e droad, ha gant hennezh a em lakaas da dornañ ar re all, ken en devoe o lazhet holl. Neuze ec’h eas betek ar roue, hag e lâras dezhañ:\n— Lazhet am eus ho taouzek tad a Frañs !\n— Ne gredan ket ho pe graet kement-se !\n— Eo; marv int holl; emaint du-hont holl war o genou er sal vras; it da welet, mar ne gredet ket, ha anvet daouzek all en o lec’h, pa garfet.\nAr roue kozh ac’h eas kerkent d’ar sal vras, hag a welas eno e daouzek tad a Frañs astennet amañ ha du-hont, e-touez ar pladoù hag ar podoù torret, hag holl marv-mik. N’hallas ket harz’ a skuilh daeroù, o welet kement-se.\nAnvet e voe daouzek tad a Frañs all. Met, evel ar re gentañ, e komerjont hepdale kasoni eus Aorel, dre ma ne rae netra ar roue nemet dre e guzul, ha ne selaoue netra eus kement a lârent-i dezhañ. Ar roue a oa deut da vezañ kozh ha dinerzh. Ma roas dezhañ da grediñ an daouzek tad a Frañs penaos na oa nemet priñsez he blev aour, hag a oa o chom en rouantelezh an hup[,GH] a c’hallje roiñ dezhañ ar yec’hed, ha nerzh, evel en e yaouankiz.\n— Klevet a-walc’h am eus komz eus priñsez he blev aour, a lâras dezhe. Met piv a zo den d’he degas din? Unan bennak ac’hanoc’h marteze?\n— Ar priñs Aorel, Sir, he degaso deoc’h, mar kar: lâret en deus bezañ den d’hen ober.\n— Ya? Neuze e vo ret dezhañ ober ar pezh en deus lâret.\nMa voe degemennet d’ar priñs Aorel dont doc’htu da gavout ar roue.\n— Penaos, Priñs Aorel, a c’houlennas ar roue digantañ, hag e vefec’h-c’hwi den da degas din em falez, priñsez he blev aour, hag a zo o chom en rouantelezh an hup ?\n— Biskoazh n’am eus lâret ger a gement-se, Sir, ne ouzon ket zoken pelec’h emañ rouantelezh an hup…\n— Lâret en deus bezañ den d’hen ober, Sir ! a lâras neuze an daouzek tad a Frañs.\n— Klevet a ret ? Ret eo deoc’h ober evel m’hoc’h eus lâret, pe n’eus nemet ar marv evidoc’h.\n— N’am eus ket lâret ober kement-se; met n’eus ket a forzh, mont a rin, en gras Doue, pa eo ho c’hoant, mar roet din ar pezh a c’houlennin diganeoc’h ?\n— Goulennet an dra a garfet, hag ho po, mar be gallet.\n— Ma! An daouzek tad a Frañs hag ar Superior am eus c’hoant a deufe ganen.\n— Mont a rafont ganeoc’h.\n— Neuze e vo ret ober din ur vazh houarn eus ma nerzh.\n— Ya, ya, graet e vo, n’ho pet ket a vorc’hed war se.\nMa voe graet ur vazh houarn hag a boueze pemp kant livr, ha neuze e em lakaas ar priñs Aorel en hent, gant ar Superior hag an daouzek tad a Frañs, a oa pell da vezañ kontant a gement-mañ.\nPa voent aet ur pennad hent, Aorel a laras d’an daouzek tad a Frañs:\n— Douget din ma bazh !\nNe gredent ket lâret nann, hag e em lakaent a-bep-eil, c’hwec’h ha c’hwec’h, da dougen ar vazh houarn, ha bec’h warnezhe.\nMa tegouezhjont en ur ger, hag e lâras Aorel d’ar Superior trokañ dilhad gantañ. Ar pezh a voe graet. O tremen e-biou ur gouent leanezed, Aorel a skoas war an nor, hag e teuas ar Superiorez da digeriñ:\n— Demat deoc’h, ma breur, a lâras dezhañ, pa welas e wiskamant.\nMa c’houlennas koaniañ ha lojañ el leandi, gant e gompagnunezh; hag e voent degomeret mat. Pa voe aet an holl da gousket, Aorel ac’h eas da gambr ar Superiorez. Daouzek leanez ez oant eno, ha daouzek noz e kouskas el leandi, ha bep noz gant unan al leanezed. An drizekvet deiz ec’h ejont arre en hent.\nWar-dro nav miz goude kement-mañ, an daouzek leanez a c’hanas pep a vab ar c’haerañ. Ar bobl, o welet kement-se, a lakaas an tan el leandi, hag e voe devet-holl, hag al leanezed ivez. Met an daouzek bugel a voe roet da vagerezed da vagañ, hag e voe merket war ul levr penaos ar priñs Aorel, mab da roue Breizh-Izel, a oa tad dezhe o-daouzek.\nGoude bale ha dornañ hent e-pad pell amzer, e tegouezhjont en penn-ker rouantelezh ar Vorianed. An dud holl a oa en glac’har bras eno. Ma c’houlennas Aorel petra a oa kiriek da gement-se, hag e voe lâret dezhañ penaos merc’h ar roue a dlee mont an dewarlerc’h da debrin da ur sarpant a seizh penn a oa en ur c’hoad bras. Unan bep seizh vloaz, a wad ar roue, a ranke da gaout.\n— Penaos, a laras Aorel, pa glevas kement-se, ha n’eus den ebet er gêr-man evit lazhañ al loen-se, ha salviñ buhez ar briñsez ?\n— Allas ! a voe lâret dezhañ, hennezh a zo ul loen ken spontus! Netra na c’hall harz’ outañ.\nAn dewarlerc’h, Aorel a em gavas war hent ar briñsez, pa oa o vont d’al loen. Un nebeut soudarded hepken a oa deut ganti bete bord ar c’hoad. Gouelañ hag estlammiñ a rae ar briñsez kaezh, ma oa un druez he gwelet.\n— Deut ganen war lost ma marc’h, Priñsez, a lâras dezhi Aorel.\n— Allas ! emezi, ne erruiñ nemet re abred; ne youlan ket mont war varc’h d’ar marv.\nAorel a diskennas d’an douar, hag a lakaas anezhi war lost e varc’h, hag a lâras dezhi bezañ hep aon hag e teuje a-benn eus ar sarpant.\nMont a eurejont neuze indan ar c’hoad. Pa voent degouezhet e-tal toull ar sarpant, al loen spontus a vountas e seizh penn er-maez, hag a lâras:\n— Distaol din ar plac’h amañ.\n— Hola ! Deus d’he c’herc’hat, mar teus c’hoant, rak ret e vo he gonit.\nHa setu neuze ur gombat furius. Frikañ a ra Aorel daou benn d’ar sarpant, gant e vazh houarn.\n— Kartier, bete warc’hoazh ! a lâr al loen, neuze.\n— Hag az po, a laras Aorel; kenavo warc’hoazh eta.\nHag e tistroas neuze gant ar briñsez, n’he devoa bet poan ebet. Met deut e-maez ar c’hoad, e lâras dezhi mont he-unan d’ar ger, hag hen kavje an dewarlerc’h arre. Hag ec’h ejont pep hini en e du.\nPa degouezhas ar briñsez en palez he zad, e voe an holl souezhet-bras, rak ne oa den en sell anezhi; biskoazh ne oa bet gwelet kemend-all.\n— Penaos, ma merc’h kaezh, a lâras ar roue, o pokat dezhi, bev ez out c’hoazh eta ?\n— Ya, gant gras Doue, ma zad.\n— Ha penaos ez eo c’hoarvezet kement-se ?\n— Ur Superior yaouank (dilhad ar Superior a oa bepred gant Aorel) am eus kavet war lez ar c’hoad, hag en deus lâret din mont gantañ war lost e varc’h, ar pezh am eus graet, hag ez eo em gannet gant ar sarpant, hag en deus troc’het daou benn dezhañ.\n— Da betra n’eo ket deut ganit d’ar palez ?\n–Lâret a-walc’h am eus dezhañ met n’ en deus ket youlet dont. Allas! Warc’hoazh e vo ret mont arre da doull ar sarpant! Met lâret en deus dont d’am sikour, evel hirie.\nMa voe prest diskleriet ar c’heloù mat dre gêr; ha setu souezhet ha laouen an holl.\nAn dewarlerc’h ec’h eas arre ar briñsez etrezek toull ar sarpant, ha ganti un toullad soudarded d’he ambroug ur pennadig, rak he zad hag he c’herent na gredent ket tostaat d’ar c’hoad. Mil aon o devoa ne gavje ket ar Superior yaouank. Pa oa o vont gant an hent, gorrek, ha trist-bras, degouezhet tost d’ar c’hoad, e welas un den war varc’h; met allas! ne anaveze nag an den nag ar marc’h evit bezañ ar re an deiz diagent. Ur gwiskamant all hag ur marc’h all en devoa komeret ar priñs Aorel. Mont a eure betek ar briñsez, hag e laras dezhi arre:\n— Deut ganen war lost ma marc’h.\nNeuze ec’h anavezas anezhañ, hag e pignas war lost e varc’h.\nEvit diverrañ, Aorel a frikas arre daou benn d’ar sarpant, a c’houlennas arre kartier betek an dewarlerc’h. Reiñ a eure kartier dezhañ, hag ar briñsez a zistroas arre d’ar ger, hep droug ebet. Evel an deiz diagent, Aorel na youlas ket mont ganti, met lâret a eure dezhi e em gavje ganti c’hoazh an dewarlerc’h, hag ec’h ejont neuze pep hini en e du.\nAn dewarlerc’h, ec’h eas arre ar briñsez, hag e kavas Aorel eus he gortoz, ha gantañ ur gwiskamant all hag ur marc’h all. An dro-mañ, an emgann a voe diaesoc’h ha terruploc’h eget an daou deiz kentañ. Dont a eure a-benn koulskoude ar priñs, gant kalz a boan, da frikañ an tri fenn a oa manet gant ar sarpant, ha neuze e troc’has ar seizh teod er seizh penn, hag o lakaas en ur sac’h, war gein e varc’h, hag ec’h eas, an dro-mañ, gant ar briñsez da balez he zad. An holl a lare war an hent, dre ma tremenent, o welet Aorel o tegas ar briñsez d’ar ger:\n— Hemañ avat a zo ur gwaz !\nAr c’heleier hag an trompilhoù a sone en ker, ar roue kozh a bokas da Aorel, dirak ar bobl hag a laras dezhañ e vije e vab-kaer hag e roje dezhañ e gurunenn. Gouelioù, festoù ha c’hoarioù a voe neuze e-pad eizh deiz, hag ouzhpenn.\nWar-dro pemzek deiz pe ur miz goude, ‘vel ma komze ar roue a ober an eured raktal, Aorel a laras dezhañ penaos e oa ret dezhañ mont a-raok bete kastell Priñsez he blev aour, pa en devoa lâret mont; met pa zistroje, e vije graet an eured, ha neuze e chomje gantañ en e balez.\nMont a ra eta Aorel en hent, gant e re; met a-raok mont, en devoa graet d’ar briñsez evel da daouzek leanez al leandi. Bale a reont, bale a reont, hag an daouzek tad a Frañs a ranke dougen bazh houarn ar priñs, hag ez oant skuizh-bras oc’h ober ar vicher-se; met ne gredent ket koulskoude em glemm re uhel.\nMa tegouezhjont un deiz dirak ur c’hozh kastell, en kreiz ur c’hoad. Ouzhpenn pemp kant vloaz a oa na oa bet kristen eno. Ma lennjont merket war ur peul maen, dirak an nor-borzh penaos ez oa eno o chom Kaour Sant Jili, hag en devoa seizh junt ha seizh ugent, ha seizh troatad en pep junt.\n— Hola ! a lâras neuze Aorel, hennezh avat a rank bezañ ul loen! Ret eo din gwelet anezhañ.\nAn daouzek tad a Frañs hag ar Superior o devoa aon bras, hag e larjont dezhañ:\n— N’eomp ket aze; eomp a-raok !\nMet ne selaoue ket anezhe, hag e skoas war an nor. Den na gomze ha na fiñve. Skeiñ a eure a-nevez. Trouz ebet bepred. Neuze e torras an nor gant e vazh houarn. Mont a eurejont er porzh, Aorel a-raok, hag ar re all drekañ, hag aon bras dezhe. Den bepred. Mont a eurejont er gegin, hag e weljont eno ur vaouez kozh, hir he dent, barvek he groñj, oc’h aozañ e voued d’ar jeant.\n— Demat deoc’h, mamm-gozh ! a lâras dezhi Aorel.\nMa tizroas neuze, hag e voe souezhet-bras o welet Aorel hag e heul, hag e lâras:\n— Dre belec’h ez oc’h-c’hwi deut amañ ?\n— Dre an nor eta, mamm-gozh, a lâras Aorel.\n— Serret-mat e oa koulskoude an nor, a gredan.\n— Ya, met setu amañ an alc’hwez en deus he digoret.\nHag e tiskouezas dezhi e vazh houarn.\n— Da betra ez oc’h-c’hwi deut amañ, ma bugale ?\n— Ma feiz, mamm-gozh, da welet Kaour Sant Jili, hon eus klevet lâret a zo un dra burzhudus.\n— Ma mab eo; gwelet a-walc’h a refet anezhañ, siwazh deoc’h !\n— Ba ! Mamm-gozh, me n’on ket ur paotr spontik; pelec’h emañ ho mab? Rak mall am eus d’hen gwelet.\n— It d’e gambr, hag hen gwelfet. Kousket eo bremañ; met un horzh houarn a bemp kant livr a welfet en kichen e wele, hag a zo evit hen dishuniñ.\n— Ma! Lest-eñ ganen, m’hen dishuno a-walc’h.\nHag Aorel a bignas kerkent d’ar gambr, hag a lezas ar re all eus-traoñ. Pa welas ar jeant astennet war e wele, e chomas ur pennadig da sellet outañ, digor-bras e zaoulagad, hag e c’henou ivez, hag evitañ na oa ket spontik, e voe fromet un nebeud. Sell amañ avat ul loen ! a lâras. Kregiñ a eure neuze en horzh houarn, hag e skoas un taol war e benn. Ar jeant na eure van ebet. Ma skoas un taol all kreñvoc’h. Ma reas neuze un dro en e wele, hag e lâras:\n— Kregiñ a ra ar c’hwen !\nAorel a skoas neuze war benn ar jeant, gant e vazh houarn, ha deus e washañ. Ar jeant a digoras neuze e daoulagad, hag a savas e benn, hag a voe souezhet-bras o welet un den en kichen e wele, hag a lâras:\n— Petra a glaskez-te amañ, preñv douar ?\n— Klevet am eus lâret ez oc’h ur paotr mat, hag ez on deut da c’hoari ganeoc’h, rak me n’on ket ivez ur bugel.\n— Ha gwir ? Ma, diskenn er porzh, me a diskenno ivez, hepdale, hag e weli neuze piv ez on-me.\nAorel a diskennas en porzh ar c’hastell, gant e vazh houarn, hag ar jeant a savas eus e wele hag a deuas ivez, hepdale. Ma komeras ur falc’h vras hag e savas ganti war ur maen bras a oa en kreiz ar porzh, hag ur c’hazh n’en dije ket gallet tremen etrezi hag ar mogeroù, hep bezañ troc’het dre an hanter. Met Aorel a dalc’he dirazañ e vazh houarn, trempet en gwad aspik, ha bep taol, e teue ganti un tamm eus a falc’h ar jeant, kement ha ken bihan ken na vanas ken nemet troad ar falc’h en e zorn. Neuze e frikas ar jeant a daolioù bazh.\nMa chomjont er c’hastell un toullad deizioù, ha goude ec’h ejont arre a-raok. Met kent evit mont, Aorel a verkas war ur peul maen, dirak dor-borzh ar c’hastell, penaos e oa tremenet dre eno, hag en devoa lazhet Kaour Sant Jili en devoa seizh junt ha seizh ugent, ha seizh troatad en pep junt.\nDegouezhout a eurejont ur pennad goude gant ur pont kaer war ur ster, ha war ar pont-se e oa oc’h ober gward un touseg hag a oa kement hag ur vuoc’h, ha na leze den da dremen.\n— Arsa, paotred, a lâras ar priñs Aorel d’an trizek all pa welas al loen euzhus-se, bremañ e vo ret deoc’h pokat d’an touseg-se !\nSetu-int holl da estlammiñ, ha da euzhiñ, ha da souzañ a-dreñv, nec’het-bras o klevet kement-se.\n— Piv ac’h aio da gentañ ?\nN’eo ket war-raok ec’h aent, met war-dreñv. Aorel ac’h eas neuze betek al loen, a oa spontus da welet, hag a roas dezhañ un taol gant e vazh houarn, hag hen lazhas mik. Neuze e lâras arre d’e drizek kompagnun:\n— Bremañ e pokfet dezhañ, me oar vat ?\nSevel a rae o c’halonoù, pa sellent outañ, met ret e voe dezhe pokat d’an amprevan.\nAorel a verkas arre war ur peul maen, en penn ar pont, penaos ez oa tremenet dre eno, hag en devoa lazhet an touseg a oa oc’h ober gward war ar pont, pemp kant vloaz a oa, ha n’en devoa lezet nikun da dremen e-pad an amzer-se.\nNeuze ec’h ejont arre a-raok, da glask kastell Priñsez he blev aour. Ma tegouezhas dezhe tremen ur pennad goude dre un dezert bras, lec’h ma oa suilhet holl ha na oa ket ur c’heotenn c’hlas. Met er penn all d’an dezert-se e kavjont ur prad kaer, leun a vleunioù koant hag a evned hag a gane gae, hag a wez karget a frouezh ar gwellañ. Azezañ a reont eno e-touez ar geot hag ar bleunioù c’hwez-vat, da ziskuizhañ ha da debrin frouezh. Hag e welent war un dosenn, diraze, ur c’hastell ar c’haerañ, hag en ur prenestr eus ar c’hastell-se e oa ur briñsez kaer evel an heol o kribat he blev melen-aour gant ur grib aour.\nKemer a reont kalon, o welet kement-se, hag e savont hag e valeont etrezek ar c’hastell a soñje gante ne gavjent biken. Pa voent degouezhet e-tal an nor-borzh, Aorel a skoas warni. Den na deuas da digeriñ, ha na gomzas ivez. Ma skoas un eil gwezh, kreñvoc’h. Netra bepred. Neuze e torras an nor, gant e vazh houarn, hag ec’h ejont o-fevarzek er porzh. Met allas! En-dro d’ar porzh-se e oa daouzek jeant, kreñvoc’h eget Aorel, hag e lemjont digantañ e vazh houarn, hag o lakajont holl en kaouedou houarn, da lardañ, evel yer, evit bezañ debret diwezhatoc’h, pa vije deut an amzer.\nMet lezomp ar re-mañ bremañ en o c’haouedoù, lec’h o c’havfomp diwezhatoc’h, ha pleomp un tamm gant daouzek mab ar priñs Aorel, ganet eus an daouzek leanez er gouent lec’h ma en devoa kousket daouzek noz.\nAr re-mañ a oa daouzek paotr an terruplañ. Pa voent deut en o dek vloaz, (tost da daouzek vloaz a oa abaoe ma oa ar priñs Aorel en hent) e voe lâret dezhe piv e oa o zad, hag e c’hoantajont mont da glask anezhañ dre ar bed. Setu-int eta en hent o-daouzek, hep gouzout etrezek pelec’h mont. Bale a reont, dornañ a reont hent a bep tu, ken a degouezhjont ivez en rouantelezh ar Vorianed. Merc’h roue ar Vorianed he devoa bet ivez ur mab bihan eus ar priñs Aorel, hag a oa anvet ar priñs Daofin. Hemañ en devoa war-dro oad an daouzek all, hag a oa ivez ur paotr ar c’haerañ. Ma tegouezhas dezhañ bezañ o vale war an hent dre lec’h ma teuas daouzek mab al leanezed, ha p’o gwelas, ec’h eas o bete, hag e c’houlennas digante:\n— Pelec’h ec’h et-c’hwi evel-se, paotred ?\n— Da glask hon zad, a lârjont dezhañ.\n— Ha piv eo ho tad ?\n— Ar priñs Aorel, mab roue Breizh-Izel.\n— Ar priñs Aorel ? Met hennezh a zo tad din-me ivez!\n— Neuze eta emañ amañ o chom ?\n— N’emañ ket amañ o chom; met deut ganen bete ma zad-kozh ha ma mamm, ma c’houlennin digante ma lezel da vont ganeoc’h ivez da glask ma zad.\nMont a reont gantañ da balez roue ar Vorianed, hag e dad-kozh hag e vamm, o welet penaos ez oant holl heñvel an eil eus egile, a gredas aes penaos o devoa un hevelep tad hag ar priñs Daofin. Ma voent degomeret mat, hag e tremenjont an noz er palez. An dewarlerc’h ar beure, daouzek mab al leanezed a savas beure mat, evit mont arre en hent. Ar priñs Daofin a lâras neuze ec’h aje ivez gant e vreudeur da glask e dad. Kaer o devoa e vamm hag e dad-kozh pediñ anezhañ da chom er ger, ret e voe dezhe hen leuskel da vont. Neuze e dad-kozh a roas dezhañ ur c’hleñve hag a droc’he an dir hag an houarn evel koad, ha setu-int o-zrizek en hent. Bale a reont, bale a reont kement ha kement ma em gavont un deiz dirak ur c’hozh kastell, en kreiz ur c’hoad, ha war ur peul maen dirak dor-borzh ar c’hastell-se, e lennont merket penaos e oa eno o chom Kaour Sant Jili, hag en devoa seizh junt ha seizh ugent, ha seizh troatad en pep junt; ar pezh a spontas anezhe un tammig, ha ne gredent ket skeiñ war an nor. Met war ur peul maen all e weljont merket penaos ar priñs Aorel a oa tremenet dre eno, hag en devoa lazhet Kaour Sant Jili, ha goude ez oa aet pelloc’h da glask Priñsez he blev aour.\n— Hag a zo mat ! a lârjont neuze; tremenet eo hon zad dre amañ, ez omp war an hent mat, dalc’homp da vont eta, ha na gollomp ket a amzer.\nHa setu-int da dornañ hent arre, leun a galon. Ma tegouezhjont neuze hepdale, e-kichen ar pont lec’h m’en devoa lazhet o zad ar pikol touseg a oa oc’h ober gward war ar pont. Hag e lennjont arre merket war ur peul maen, en penn ar pont, penaos ez oa tremenet dre eno ar priñs Aorel, hag en devoa lazhet an touseg.\n— Mat! a lârjont, laouen-bras, hon zad n’emañ ket pell ken, me oar vat.\nHag e treme[n]jont ar pont, hep droug, goude e tremenjont c’hoazh an dezert lec’h na oa na dour, na frouezh, na netra a c’hlas, hag e tegouezhjont neuze en ur prad kaer lec’h ma oa ur feunteun dour sklaer, ha gwez lec’h ma kane an evned, ha bleunioù koant, hag a bep seurt frouezh mat da zebriñ. Hag ec’h evjont dour eus ar feunteun, rak bras e oa o sec’hed, hag e kutuilhjont frouezh eus ar gwez, hag ec’h azezjont war ar geot d’o debriñ, ha da ziskuizhañ.\nPa oant evel-se en o flijadur, ar priñs Daofin a welas pell ur c’hastell kaer war un dosenn, hag en ur prenestr ar c’hastell-se, ur briñsez kaer evel an heol o kribat he blev rnelen-aour gant ur grib aour.\n— Hola ! Paotred, emezañ, setu-ni tost da benn hon foanioù! Setu du-hont, me oar vat, kastell Priñsez he blev aour lec’h ma tle bezañ hon zad. Ne welet-c’hwi ket ar briñsez en prenestr he c’hambr o kribat he blev melen-aour gant ur grib aour ?\n— Ya avat ! a lâras an daouzek all; eomp doc’htu etrezek ar c’hastell.\nHag e savjont kerkent, hag ec’h eont etrezek ar c’hastell. Skeiñ a reont war an nor. Nikun ne zeu ha ne gomz. Ma skoont ur wezh all, kreñvoc’h. Trouz ebet bepred. Neuze ar priñs Daofin a dorr an nor, gant e gleñve, hag ec’h eont er porzh o-zrizek. Kerkent an daouzek jeant a deuas evit teurel warnezhe o c’hrabanoù. Met ar priñs Daofin a em lakaas da c’hoari gant kleñve e dad-kozh, hag o zroc’has holl a bezhioù munut. Priñsez he blev aour a oa o sellet en he frenestr ha pa welas ez oa marv an daouzek jeant, e tiskennas hag ec’h eas betek ar priñs Daofin hag e lâras dezhañ:\n— Trugarez dit, Priñs Daofin, paotr mat! Te ha da vreudeur a zo deut amañ da glask ho tad, ar priñs Aorel ?\n— Ya avat, Priñsez, a lâras ar priñs Daofin.\n— Ma! Poent bras ez oa deoc’h degouezhout, rak hirie a zo ur bloaz abaoe ma ‘z eo degouezhet amañ, gant an daouzek tad a Frañs hag ar Superior, ha warc’hoazh kentañ e tleent bezañ lazhet ha debret holl gant ar jeanted.\n— Pelec’h emaint ? a c’houlennas ar priñs Daofin.\n— Deut ganen hag o gwelfet.\nHag ar briñsez o c’hasas lec’h ma oant o-fevarzek, en pep a gaoued. Ar priñs Daofin, gant e gleñve, a drailhas ar c’haouedoù, hag e teujont er-maez, ha neuze ar priñs Aorel a anavezas e vugale, hag a bokas dezhe, gant daeroù a joa.\nNeuze Priñsez he blev aour a gomzas evel-henn d’ar priñs Aorel:\n— C’hwi, Priñs Aorel, a zo bet degaset amañ gant ar roue a Frañs, evit ma c’herc’hat da reiñ dezhañ ar yec’hed.\n— Gwir eo, Priñsez, a lâras ar priñs Aorel.\n— Ma! Mont a rin ganeoc’h, a-greiz ma c’halon. Pell awalc’h a zo abaoe ma ‘z on dalc’het amañ indan gazelge gant an daouzek jeant en deus lazhet ar priñs Daofin, ho mab, hag ivez gant an daou loen lous all, Kaour Sant Jili hag an touseg a diwalle ar pont, hag hoc’h eus lazhet, o tont amañ. N’on ken bremah indan o beli, gras deoc’h. Eomp kuit eta, hag eomp prim.\nHa neuze, hep muioc’h dale, e komerjont holl an hent evit mont da balez ar roue Frañs.\nPa oant o tremen dre rouantelezh roue ar Vorianed, ec’h ejont da welet ar roue kozh, hag e voent degomeret mat. Ar priñs Aorel a voe neuze euredet gant merc’h ar roue, mamm ar priñs Daofin. Evel ma oa deut war an oad, ha ma oa kozhet gant e holl labourioù hag e holl boanioù, abaoe ma oa deut eus ar gêr, Priñsez he blev aour a rentas dezhañ ar yaouankiz hag an nerzh kentañ, gant an dour a vuhez, a oa deut ganti.\nE-pad pemzek deiz leun e voe gouelioù, festoù hag a bep seurt c’hoarioù en palez roue ar Vorianed, ha neuze e em lakajont arre holl en hent etrezek ar Frañs.\nPa degouezhas Priñsez he blev aour en Pariz, e voe souezhet-bras holl o welet ‘vel ma oa koant ha kaer. Netra nemet ar gweled anezhi a oa a-walc’h evit laouenaat kalonoù ar re a oa trist, ha reiñ ar yec’hed d’ar re a oa klañv. Pa deuas en kambr ar roue kozh, ez oa fall-fall, o vont da vervel. Met kerkent ha m’he gwelas, e em gavas yac’h, hag e c’hoarzhas ouzh ar briñsez, hag e lâras dezhi:\n— Setu-c’hwi deut eta, Priñsez kaezh!\n— Ya, Sir[,] penaos e em gavet ?\n— Brav-bras e em gavan bremañ, Priñsez; netra nemet ar gweled ac’hanoc’h a zo a-walc’h evit reiñ ar yec’hed da un den hanter-varv; yac’h on evel biskoazh !… Bremañ e vefomp dimezet hag euredet, Priñsez ?…\n— Ya, met evel ma ‘z oc’h un tammig kozh ha dinerzh evit bezañ ma fried evel ma ‘z oc’h, e vezo ret, a-raok, ober deoc’h evel am eus graet d’ar priñs Aorel, a-raok ma eo bet euredet da verc’h roue ar Vorianed. Sellet ‘vel ma ’z eo bremañ yaouank, ha koant, ha nerzhus! Deut a zo ganen dour a varv ha dour a vuhez, ha kement-se na bado ket pell amzer, hag ouzhpenn n’ho po poan ebet.\nMa lâras dezhi an diot kozh ober dezhañ evel ma karje. Hag e skuilhas warnañ neuze ur bannac’h dour a varv; ha setu-eñ marv-mik kerkent. Met neuze, el-lec’h skuilh’ war e gorf dour a vuhez, ‘vit ma teuje arre en buhez, e lâras douariñ anezhañ, buan. Ar pezh a voe graet. Ha neuze e voe dimezet hag euredet Priñsez he blev aour gant an hini en devoa he delivret eus a indan veli an daouzek jeant, ar priñs Daofin, mab ar priñs Aorel ha merc’h roue ar Vorianed.\nHag e voe a-nevez gouelioù, ha festoù, ha bep seurt c’hoarioù, e-pad ur miz leun.\nDaouzek mab an daouzek leanez, a voe laket da dadoù a Frañs, el-lec’h ar re gozh.\nKontet gant Fanch FULUP,\nKemener, en Pluned,


Ober stamm holl asambles | Site de Rennes, Ville et Métropole\nAccueil › Actualités › Culture, sport & loisirs › Loisirs › Ober stamm holl asambles\n- Mis à jour le lundi 04 janvier 2016\nAn deiz-se eo yen ha teñval an amzer, med tommder ha birvidigezh a zo en estaj kentañ savadur ar Maezioù Frank. Ur wech bep miz, e-tro kreizteiz, en em gav ur pemzek bennak a dud, pep hini gant pelennoù gloan ha nadozioù a bep seurt : merc’hed, kozh ha yaouank, re varrek koulz ha deraouidi, sod gant ar stamm.\nEskemm kuzulioù fur\nTro dro d’an daol, goloet gant neudennoù gloan, katalogoù ha pezhioù stamm, eo stank ar c’haozeadennoù. « Desket em boa ober stamm pa oan 15 vloaz, eme Jacqueline. Abaoe, nem’ boa ket bet tro d’en ober. Kavet em eus pelennoù gloan e-foñs un armel ha deuet on neuze da gemer perzh ! ». Blandine, deus he zu, a zo oc’h echuiñ krouiñ chaosonoù gris, bihan-tre ha moutig-toud : « Ober stamm zo diouzh ar c’hiz, anat eo. Hizio an deiz e klask muioc’h muiañ an dud krouiñ traoù o-unan. Amañ, pezh zo plijus eo ober stamm hag eskemm kuzulioù fur war ar memes tro !», emezi. Diwar intrudu Blandine ha div levraouegerez all e oa bet krouet an emgav-se er Maezioù Frank. « Kroget e oamp da ober stamm asambles da vare kreisteiz. Met buan tre hon eus soñjet e vefe brav digeriñ ar strollad-se da annezidi Roazhon », a zispleg Hélène Le Goff, levraouegerez leun a startijenn. Pep hini zo libr da zont gant he fezh-labour met moaien zo ivez reiñ dorn evit ur pezh-labour a-stroll : evit lidañ 10 vloaz ar Maezioù Frank, emaint o sevel ur bern karezennoù gloan bihan, a bep seurt liv.\nUl lec’h evit raktresoù a-stroll\nMet al lec’h-se n’eo ket gouestlet d’ar stamm hepken. Bez’ e c’hell bezañ implijet evit meur a raktres : emgavioù tro dro d’an teknologiezioù nevez pe kaozeadennoù e galleg evit an estrañjourien a vez kinniget amañ ivez. Angélique Robert, hanterourez el levraoueg, a fell dezhi brudañ gwelloc’h al lec’h-se : «pep hini a c’hell kinnig un dra bennak, gant m’emañ diazezet ar raktres war ar c’hrouiñ hag an eskemm ! Un doare all eo evidomp-ni da zaremprediñ gant hol lennerien».\nEvit kaout muioc’h a ditouroù : skrivit da 4C@remove-this.leschampslibres.fr.\nTricoter, mais pas en solo


Keleier Flora Armorica\nAn den, ar plant gouez hag ar plant gounezet\n« Pa lakaer ar gaoz war ar plant e kizidikaomp al liamm a zo etre an den hag an natur »\nbuhezourez a youl vat hag diazezourez ar gevredigezh Flora Armorica\n« Pa oan yaouank, kostez Montroulez, e veze frotet sklañvesk pa vezemp flemmet gant linad, eme Sylviane e- kerzh un emgav aozet gant ar gevredigezh Flora Armorica. Hag Alain da lârat d'e dro : « Pa oan bihan, ha me eizh pe dek vloaz, e kemeren garenn sklañvesk gant bleuñv. Skoulmañ ar raen ar c'harenn ha teurel war ar ganfarded ». Ar sklañvesk a zo boutin e Breizh, anvet eo «louzaouenn-ar-pemp-roudenn » e brezhoneg eme Viviane Carlier, buhezourez, arbennigourez war ar plant gouez hag o implij. Setu ugent vloaz zo emañ er vro goude bezañ bet o chom en Alpoù-Uhel e lec'h m'he deus desket implij ar plant. Un diplom e Skol ar Plant Clotilde Boisvert he deus tapet ha ganti eo bet savet Flora Armorica. “Pal hor c’hevredigezh”, emezi,”eo renabliñ, talvoudekaat ha treuzkas ar ouiziegezh, an implijoù hag an hengounioù diwar-benn ar plant e Breizh”.\nAn talvoudekaat graet gant al louzawourien\tLenn da heul\nTeurel evezh bras a ra ar gevredigezh ouzh anaoudadur ar spesadoù gant ar c'hoant da labourat en un doare skiantel . Talvoudekaat ar plant, o implij hag ar reizhskrivadur a vez graet gant Viviane Carlier ha gant ur strollad louzawourien evel Daniel Chicouène a ziviz da vat.\nEn tu-hont da se, pep ezel eus Flora Armorica a sin ur garta divezelezh hag a ouestl da skouer : « ez anavezont dilamadusted ar pezh a zo bev ha gouiziegezh an natur gant ar bobl, ha perc'henniezh hollek disoc'hoù skiantel an enklaskoù kaset da benn ». Pep hini a ziskler ne c'hounezo gwenneg ebet diwar ar ouiziegezh tapet er gevredigezh. Hervez kendiviz etrebroadel Bern 1979 pep ezel eus Flora Armorica a zouj ouzh an endro, da lavarout eo : kaout doujañs ouzh ar plant hag ouzh an ekoreizhad en ur zastum en un doare fur hep morse kutuilh spesadoù plant rouez hag en arvar ».\nEnklaskoù war ar marc’hadoù\tLenn da heul\n«Desachet eo hon danvez titourerien gant an enklaskoù a reomp war ar marc’hadoù. Dont a reomp gant hor paneradoù bleunioù hag hor plant hag e teu an dud d’hor c’haout ken aes ha tra », a lavar Viviane Carlier o resisaat : « Evit kas da benn an argerzh dastum ha treuzkas e reomp labour e toleadoù dibabet ma ‘z eus a-walc’h a berzhidi evit sevel ur pol. « Pep hini a zo emren. Gant an dud a youl vat o-unan e vez aozet an emvodoù ». Tro a vez da gendivizout diwar-benn an enklaskoù a vezer oc’h ober, da dapout stummadur war an teknikoù enklask ha skrivadur stlennek hag evit en em gavout ha bezañ souezhet gant kavadennoù nevez. « Evit sevel ur pol e ranker kaout ur mailh war al louzaouerezh hag ur mailh war ar stenneg, gouest da ebarzhiañ an dafar dastumet war hon diaz-titouroù stlennek. Kement-se a zo ur reizhiad savet a-drugarez da labour a youl vat Nolwenn Coïc hag Alain Gilfort », eme c’hoazh Viviane Carlier.\nMeur a frapad dastum e-touez al louzaouerien\tLenn da heul\n« E Breizh, en un doare hengounel, n’eo ket bet implijet nemeur ar plant d’ober tizan, nemet en arvor marteze. Sur a-walc’h ez eus bet paouezet d’ober. Padal int bet implijet kalz war ar c’horf ». Setu ar pezh a zezastum Viviane Carlier diwar an titour he eus tapet e-touez an testoù. “Peurliesañ omp bet o tastum e-touez ar bareourien. Treuzkas a reont ur ouiziegezh, tapet aliezik evel e pep lec’h e Bro-C’hall el levr Mezeg ar re baour, embannet e 1884”, eme al louzaouerez. Ha c’hoazh : « tapet hon eus gouzout traoù dedennus diwar-benn an implijoù hud. Da skouer, evit diwall al loened diouzh an daroued e lakaed uhelvarr pe gelenn er c’hrevier. Tantadoù a veze ivez da vare an euredoù. Ul lidadur ! ».\nGouiziegezh a-gozh ha pleustradoù gounezerezh nevez\tLenn da heul\nArmor pe Argoad, gweledvaoù kerreg a-rez douar, kleuzioù, girzhier, pradoù, geunioù, lec’hidegoù, erinoù, taouarc’hegi, lanneier, koadoù ha koadegoù, dourioù-red, dourioù-sac’h pe dourioù-chag… Ur pemzek biotop bennak a zo e Breizh, meteier enno kalz a blant liesseurt. « An darempred etre an dud hag ar plant gouez pe gounezet eo a zedenn ac’hanomp e Flora Armorica. Koulz gouiziegezhioù an amzer dremenet hag ar re a-vremañ, ar pleustradoù gounezerezh nevez evel al labour-douar pad”, eme Viviane Carlier.\n2009-2012 : tri bloavezhiad rakstudi evit prederiañ war ar raktres kevredigezhel.\n2012 : krouidigezh ar gevredigezh.\nDiazezourien : ur rouedad kevredigezhioù, lod anezho a zo divodet bremañ pe o deus kuitaet ar rouedad (Skol Louarnig, Jardins du monde, Herborescence, Mémoires du Kreiz Breizh…)\nPrezidantelezh e dalc'h ur c'holaj kengred : Marie Rissel, Emma Oxenby-Wolhfart ha Daniel Vincent.\nArc'hantaouiñ : emezeladur an izili\nKevelourien : ekomirdi Sant-Degan e Brec'h (56)\nUn tri ugent ezel bennak a youl vat.\nOuzhpenn 15 000 fichenn plant hag o implij.\nOuzhpenn 170 den o titouriñ ha testoù.\nTost da hanterkant enklasker.\nLabouret e vez e stumm « poloù » : emvodoù kelaouiñ, eskemm, kuzuliañ, stummañ evit kas da vat an enklaskoù etnolouzawouriel, o zreuzkas, implij hentennaouiezh sturlevr an etnolouzawouriezh, pourveziñ an diaz roadennoù....\nMenegomp e 2016 : pol bro Vigoudenn (29) pol Kore (29), pol Karaez (29), pol Brec'h (56).\nE miz Meurzh hag e miz Ebrel : troiad louzawouriezh gant an holl izili hag emvod-meur.